text:
Bya
Prince Wasajja James (2012)
Nnaalinya Edisa Manjeri Kiyumba Nabweteme. Yazaalibwa nga 19/December/1920. Muwala wa Ssekabaka Daudi Chwa II n’Omuzaana Nalule eyeddira Engeye. Yabatizibwa nga 9/January/1922 mu Kkanisa Lutikko e Namirembe.
Nnaalinnya Nabweteme yasomera Gayaza High School. Mu bulamu bwe, Nnaalinnya yazaala abaana bataano;
1) Winnie Edebe
2) Fredrick ssemazzi
3) Florence Namayanja Luyombya
4) Christine Nabibubbu
5) Agnes Namitala
Alese abazzukulu 14 era mu makaage e Mutundwe abadde akuumibwa omuko w’Embuga Hannington Kasoma Zaake gwe bamaze naye emyaka egisukka mu 50.
Nnaalinya Nabweteme abadde amanyiddwa ng’omuntu ayagala ennyo amazima era alemera ku nsonga kasita amanya nti ntuufu.
Abadde mpagi luwaga mu nnyumba ya Ssekabaka Daudi Chwa olwokuluhhamyanga ku nsonga eziba zibuusibwabuusibwa. Yasikira obwannaalinya bwe yasikira Jjajjawe Nnaalinya Dina Kigga eyali muwala wa Ssekabaka Muteesa I, olwo n’afuuka Nnaalinya wa Ssekabaka Kamaanya e Kasengejje.
Mu mwaka 2007, Nnaalinya yayatula n’alokoka era ebbanga lyonna abadde asabira mu kkanisa ya Prayer palace e kibuye.
Olumbe olutututteko Nnaalinnya luvudde ku musaayi ogwalegamye mu mawuggwe ge.
Tusaba Omukama katonda amuwe ekiwummulo ekyemirembe.
AMAWULIRE G’OKUSERERA.
Amawulire g’okuserera kwa Nnaalinya Edisa Nabweteme gatandika okuwulirwa ku lw’okutaano nga 27/July/2012, ku ssaawa ssatu ez’okumakya.
Nnaalinya yaseerera ku makya okwo ng’ali ne muzzukulu we, Kiweeweesi, Nnassuuna Halima mu International Hospital Kampala. Nnassuuna yakola ekisoboka kyonna okutegeeza abo ababadde batera okulambula omulwadde, n’okubeera ne Nnaalinya omwali, bamuleekwa n’abamu ku balangira omuli n’omulangira Kiggala David, abadde mukwano gwa Nnaalinya ennyo.
Enteekateeka z’okujja omubiri gwa Nnalinya mu IHK zaali zirina okukolebwa mu bwangu era ssente ezasabibwa zaali akakadde kalamba. Mu kaseera ako kenyini, Omulangira Namugala ne Lubuga Nandawula baatuuka mu ddwaliro okulaba embeera bwe yali.
Yali mwami Lubega (mukwano gw’omugenzi) eyasasula sente z’eddwaliro okyasobozesa Omubiri gwa Nnaalinya okutwalibwa mu ggwanika e Mulago.
OLUKIIKO E KABOWA.
Abalangira abatonotono baatuula ew’omulangira omukulu mu nnyumba ya Ssekabaka Daudi Chwa II, wamu ne Ssaabalangira.
Olukiiko luno lwateesa ebintu ebiwerako omwali n’okuwa obuvunaanyizibwa abalangira ab’enjawulo okutambuza emikolo.
OLUKIIKO E MUTUNDWE.
Ab’enju y’omuko, Hannington Kasoma Zaake nabo baatuuza olukiiko nga nabo basala entotto ku ngeri y’okutambuzaamu emikolo. Ensonga zaabwe enkulu zaali nnyo ku kubeerawo kwa bamulekwa, ng’ekiseera ekyo abasinga baali bakyali ku manga. Mulekwa omu yekka, Nnaava Florence Namayanga Luyombya ye yaliwo akaseera ako.
Baakizuula nti enteekateeka zonna zaali zeetaaga ensimbi nnyingi ddala era olwo ne basala entotto okufuna ssente ezo. Ekiteeso ekyasooka okuyita kwe kuteegeza emikwaano gya Nnaalinya omwali n’omukulembeze w’eggwanga.
Obubaka bwatekebwateekebwa era ne butwalibwa mu ‘State House’ eyo era gye basobola okujja obuyambi abwatandika okutambuza emikolo.
OLUMBE.
Abantu ab’enjawulo baatandika okweyiwa mu maka g’omugenzi okukubagiza bamulekwa wamu n’omuko w’Embuga, Zaake.
PROGRAM Y’OKUZIIKA.
Enteekateeka y’okutereka Nnaalinya yatandiika okukolebwa wakati w’okwebuza ku njuyi zombi. Ababaka baatumibwa eri Omulangira Omukulu, Alexander David Ssimbwa okumubikira mu butongole era mu bano mwe mwali n’omulangira Kiggala David abadde akolagana obulungi n’abakulu bano ababiri. Abalangira n’abambejja ab’enjawulo abalala beegatta ku ba mulekwa okutambuza enteekateeka.
Omulangira Robert Mukuma yakuleemberamu banne okugenda okubikira ba Ssekabaka b’omu Busiro era ng’ono yayambibwako ne Nnaalinya Zalwango ow’e Bugembegembe. Omulangira Mukuma era eyakulemberamu kaweefube w’okulongoosa embuga y’e Kasengejje nga kimaze okutegerekeka nti wajja kubeerayo emikolo egimu.
Omulangira David Walugembe Bamweyana yakulemberamu enteekateeka z’e Kasubi mu Masiro ewaali ow’okuterekebwa Nnaalinya ayali aseeredde. Yayambibwako ne Katikkiro Kaggwa ow’e Kasubi.
Omulangira James Wasajja ye yakunganya era n’awandiika ebyafaayo bya Nnaalinya wamu n’okubaga enteekateeka y’okusabira omwoyo gw’omugenzi. Yayambibwako Omulangira Ggoloba Muwenda. Omulangira Wasajja yasabibwa akulembere enteekateeka zonna (Master of Ceremonies) okutuuka nga Nnaalinya amaze okuterekebwa.
Omutaka Kasujju Lubinga, Nnaalinya Zalwango ow’e Bugembegembe wamu ne Lubuga w’e Kyebando n’e Mubango be baasabibwa okukulemberamu omukolo gw’okumusika.
Omulangira David Kiggala (omu ku balangira abatono ennyo abaali mikwano gya Nnaalinya) ye yali akwanaganya enteekateeka zonna ez’enjuyi zombi. Ekyo kyajjawo kubanga yali amanyidwa bulungi ku ludda lw’Abalangira ate ne ku lwa bamulekwa.
Olwokuba nti abakungubazi beeyiwanga mu maka ga Nnaalinya e Mutundwe okuva lwe yaseera ku Lwokutaano okutuusa lwe yatwalibwa mu kkanisa ku lwa Bbalaza. Bamulekwa baakulemeberamu enteekateeka okulaba nti awaka wateekebwateekebwa bulungi era nga waliwo n’ebyokulya ebimala.
Ku ludda olwo baali bakulemberwamu Nnaava Florence Namayanja Luyombya, bakiweeweesi; okuli Racheal Nabatanzi , Nassuuna Halima ne Kiweeweesi Ibra. Omuko Dr. Jack Luyombya naye yawabulanga bwe yalinga atuukiriddwa.
OLUKIIKO OLWAWAMU E MUTUNDWE
Ku Sunday nga 29, July, omubiri gwa Nnaalinya gwatuusibwa mu makaage e Mutundwe ku ssaawa 9:34 ez’olweggulo. Abakungubazi ab’enjawulo bajja okukuba eriso evvannyuma ku Nnaalinnya eyali awummudde.
Essaawa bwe zaali zikunukkiraza okuwera ekkumineemu, Abalangira n’Abambejja nga bakulemberwamu Omulangira Omukulu David Ssimbwa nabo baatuuka e Mutundwe. Olukiiko lwatandikirawo era nga luno mwalimu Abalangira n’Abambejja wamu ne bannaalinnya. Lwakubirizibwa Omulangira Ssimbwa ng’ayambibwako Omulangira David Namugala n’omulangira James Nakibinge. Abamu ku balala abaalimu ye; Mulangira James Jjunju, Lubuga Gladys Nandawula, Mulangira Kimera Luswata, Mulangira James Wasajja, Nnaava Florence Namayanja ne Ssaava Fredrick Ssemazzi, eyatweyunga oluvannyuma nga yaakatuuka okuva mu America gy’abeera.
EBYATEESEBWAKO
Abakulu mu nnyumba ya Ssekabaka Daudi Chwa II baali bazze okumanyisibwa ku nteeketeeka nga bwe ziyimiridde, okuva omubiri gwa Nnaalinya bwe gwali guggyiddwayo mu ddwaliro. Bannyonnyola nti enteekateeka ezimu enkulu zaali zibusiddwa amaaso, omwali n’ekikolwa ky’Omuko okugenda mu butongole okubikira eb’enju ya Ssekabaka Daudi Chwa II.
Mu kuteesa ku byali byogeddwa abalangira, muwala w’omugenzi Nnaava Florence Namayanja yategeeza olukiiko nti ye nga mulekwa eyali aliwo mu kadde akazibu ako (nga banne bonna babeera ku mawanga) yali akyali mu kyekango kyokuviibwako nnyina. Bwatyo yatuuma Omulangira Kiggala David agende abikire Omulangira Ssimbwa kubanga ye (Naava) yalabaanga omugenzi ng’atuma Kiggala ku nsonga enkulu eri Omulangira.
Wabula Naava yasaba bakadde bamusonyiwe bwe wabaawo ekyali kisobye mu nteekateeka kubanga naye alina bingi byatamanyi naddala ebikwata ku bulombolombo. Yayongera okuteegeeza olukiiko nti omuko (bba w’omugenzi) naye yali mu mbeera nzibu nnyo ey’obulamu bwe nga yeeraliikiriza. Bwatyo yali tasobola kutuukiriza egimu ku misoso egyali gye taagibwa mu kadde ako.
Abalangira baasaba okumanya abaali bakoze ku ky’okubikira State House era baategeezebwa nti mulekwa yakwatagana nabo Nnaalinnya bwe yatumangayo, ne batuusa obubaka obubika eri President. Wabula abalangira beemulugunyamu nti waliwo abatandise okugenda mu State House mu linnya ly’enju ya Ssekabaka Daudi Chwa ng’Abalangira abakulu tebamanyi.
Wabula ku nsonga eno kyazulibwa nti bamulekwa be baali baweerezza obubaka obutongole eri President, mukwano gwa nnyaabwe (Omugenzi).
OKUSSAAKO OMUSIKA
Wadde nga waliwo erinnya ly’Omumbejja eryali lyogerwa okuviira ddala nga Nnaalinnya yakawummula, era eyali amanyiddwa ennyo mu by’okujjanjjaba omugenzi, olukiiko lwasaba lukakasibwe ku ani yali agenda okusikira Nnaalinya. Wano omukiise omu yalambulula nti oluusi wabeerawo okusalawo okwawula mu busika; ne wabeerawo asikira omusaayi ate n’asikira obwannaalinya.
Ng’okuteesa kugenda mu maaso, omuko Dr. Jack Luyomnya yasaba akube akaama Omulangira Ssimbwa ku nsonga y’obusika nga bwe yawulira okuva ew’omugenzi. Wano olukiiko lwayimiriramu era omuko, wamu ne mulekwa Nnaava Florence Luyombya, Omulangira Ssimbwa n’omulamngira Namugala baafulumamu wabweru, ne beegeyaamu.
Oluvanyuma nga bakomyewo, kyalangirirwa nti obusika bw’obwannaaalinnya bwali buweereddwa Omumbejja Zalwango Lubega (Owa Mawanda e Salama). Ku ky’omusika okuba era ow’omusaayi, ekyo kyali kya kwebuuza ku bamulekwa oluvannyuma. Omulangira Ssimbwa yasaba olukiiko lufundikirwe kisobozese bannaalinnya nabo okuteesa ku nteekateeka eziddako.
Ebyasalibwawo mu lukiiko lwa bannaalinnya
Bannaalinnya baasalawo nti abaali balondweddwa okukulembeeramu emikolo gy’okubikka akabugo baali batuufu era munno mwe mwali; Naalinnya Nayimbabuna, Lubuga w’e Kyebando ne Lubuga w’e Mubango.
Baateesa nti Omutaka Kasujju Lubinga ku luno abeerewo, twewale ebyaliwo mu kubikka akabugo ku Nnaalinnya Nakabiri e Kasubi ebbanga eritali ly’ewala.
Omukolo gw’okubikka akabugo gwali gwa kukolebwa mu mbuga ya Jjunju e Kasubi oluvannyuma omusika atwalibwe ewa Kikome.
Entaputa y’okusalawo kwa bannaalinnya
Mu kwebuuza okwakoleddwa abaali ab’okukola omukolo gw’obusika baazuula ensonga zino nga nkulu okwetegereza;
a) Nnaalinnya Nabweteme yali Nnaalannyi wa Ssekabaka Kamaanya e Kasengejje. Ssekabaka Kamaanya ye yali azaala Ssekabaka Ssuuna e Wamala ng’oyo y’azaala Ssekabaka Muteesa I e Kasubi Nabulagala.
Mu nnonno entuufu Nnaalinya wa Ssekabaka Kamaanya tasobola kukolebwako mikolo mu mbuga yamuzzukulu we!
b) Obwannaalinnya omusika bw’atwala bwa Ssekabaka Kamaanya, sso si bwa ba Ssekabaka Muteesa I, Mwanga II, Chwa II oba Muteesa II, nti Naalinya alina kubasanga Kasubi. Wabula obwannaalinnya obusikirwa bwa Kamaanya e Kasengejje.
c) Amasiro ga Kamaanya e Kasengejje ssi wala nnyo, nti obolyawo kyali kya kugotaanya enteekateeka y’okuziika e Kasubi.
d) Embeera y’amasiro g’e Kasubi mu kaseera kano ssi nnongoofu kukolerayo mikolo gya nnonno. Amasiro gakyali mu muyonga nga ne ba Ssekabaka tebawumudde ntende!.
Bannaalinya abasing obungi, naddala abaazaalibwa okuva mu bassekabaka abaterekebwa e Kasubi, bazze bakola omukolo gw’okubikka akabugo mu masiro e Kasubi ate oluvanyuma ne batwalibwa mu mbuga zaabwe oz’obwannaalinya. Kino kituufu naye si kya nnonno!
Okuva Obuganda lwe bwatabanguka mu myaka gy’enkaaga, emikolo mingi egyennonno gyakyusibwakyusibwa olwembeera. Kyafuuka kizibu okutambuza emikolo nga bwe kyandikoleddwa olwo ebisinga ne bitandika okukolebwa e Kasubi.
Kizuuliddwa nti olwenkola, amasiro mangi gasaanyeewo olwokuba bannaalinnya bwe bamala okusikira e Kasubi ate nga baakuzikibwa Kasubi, tebafaayo kukulakuulanya mbuga ze basikidde. Bangi kubo bazitunze!
Mu Kkanisa Lutikko e Namirembe
Bannaalinnya, Abalangira n’Abambejja, bannaava ne bassaava, bakiweeweesi, abakungu b’e Mengo, Abako n’abemikwano bangi beeyiwa e Namirembe okuwerekera Nnaalinya mu kusaba okwenjawulo. Abaamu ku bakungubazi mwe mwali; Omulangira Omukulu David Ssimbwa, Ow’omutuba gwa Chwa, Omulangira Fredrick Walugembe, Omulangira David Namugala, Nnaalinya Getrude Tebattagwabwe (n’abolulyo abalala bangi ddala); eyali Katikkiro Dan Muliika, amyuka Katikkiro II, Owek. Mohammed Sekimpi Ssemambo; bamulekwa, Saava Prof. Fredrick Semazzi ne Naava Florence Namayanja Luyombya ne ba Kiweeweesi.
Ebigambo bingi ebayogerwa ku Naalinnya eyali awumudde era nga mwabo abayogera kwe kwaali; Fredrick Semazzi, kulwa bamulekwa, obubaka bw’omuko bwasomebwa muganda w’omuko Hannington Kasoma Zaake ate obw’omulangira David Ssimbwa, kulwa ab’enju ya Chwa, bwasomebwa Omulangira James Jjunju.
Obubaka bwa Katikkiro bwasomebwa amyuka Katikkiro ow’okubiri Owek. Mohammed Sekimpi Ssemambo. (butungiddwako e mabegga)
Omulangira James Wasajja (M.C) yeyakulemberamu enteekateeka eyo waggulu era abogezi bwebamaliriza olwo naasoma obubaka obuwandiike nga obusinga bwali buva mu balangira, banaava ne bakiweeweesi abaali eyo mu mawanga g’ebunayira.
Omukolo gw’okubikka akabugo
Omuteesiteesi (M.C) yategeezebwa abaali bakulembeddemu omukolo gw’okubikka akabugo, nti bbo baali bamaze okutuuka e Kasengejje emikolo gyegyali gigenda okukolebwa era ne bamusaba ategeeze oyo eyali alondeddwa okukolebwako emikolo egyo. Omuteesiteesi yasisiinkana omusika ku saawa 4 ez’okumakya era namutegeeza ebyali bimutumiddwa. Omusika yebaza omuteesiteesi olw’obubaka obwo era nebakaanya nti tebaali baakutegeeza bantu bangi kubaga omukolo gwali gwakyaama.
Okusaba nga kuwedde, omuteesiteesi yategeeza aba A-Plus Funeral Service wa emikolo egyiddako gye gyali egy’okuba era nanoonya n’omusika amutegeeze nti aba Funeral Service baali basimbudde okwolekera e Kasengejje. Omuteesiteesi kyamubuukako bweyasanga omusika nabambejja abalala nga ye ateekateeka kugenda Kasubi. Omusika yategeeza omuteesiteesi nti yye (omusika) simwetegefu kugenda eyo munsiko! Omuteesiteesi yategeeza Omulangira Omukulu David Ssimbwa ebituusewo. Omulangira yayita omusika namusaba agende e Kasengejje akole emikolo oba yye (Omulangira) yali wakulonda omumbejja omulala yenna anaasobola okugenda e Kasengejje!
E Kasengejje
Ng’omubiri gwa Naalinnya gutuusiddwa e Kasengejje, (ku saawa musanvu) enteekateeka zonna zaali ziwedde era ng’abaali ab’okukulemberamu emikolo egyo baali beetegese dda. Baatuubuza omusika era netubategeeza nti yali mu kubo ng’ajja.
Nga wayiseewo esaawa namba n’ekitundu, Omutaka Kasujju Lubinga yakubira Omulangira David Ssimbwa namutegeeza embeera bweyali era Omulangira nasalawo bwati;
“Bwekiba nga Omumbejja Zalwango (muwala w’omulangira Mawanda e Saalama)eyali alondeddwa okubikka akabugo agaanyi okumukolako emikolo, Kasujju Lubinga agende mu maaso abikkise Omumbejja Stella Serwamutanda Ndagire (Omwana wa Sir. Edward Muteesa II) eyali ow’okusikira omusaayi.”
Ku saawa 3:00 ez’emisana, Kasujju Lubinga ngayambibwako Naalinya w’e Bugembegembe, Lubuga w’e Kyebando n’eyali Lubuga wa Naalinya Nakabiri ne bateekateeka Omumbejja Stella Ndagire era nabikka akabugo ne lubuga we Omumbejja Milly Ndagire. Oluvanyuma omubiri gwa Naalinya eyali awumudde gwaatwalibwa e Kasubi okuterekebwa.
Ku Masiro e Kasubi
Ng’omubiri gwa Naalinnya gutuusiddwa e Kasubi mu masiro, Omulangira omukulu ow’embuga eyo, David Walugembe Bamweyana yayogera eri abakungubazi era yagamba bwaati;
Bannaalinnya, abalangira nabambejja, basaava ne banaava wamu ne bakiweeweesi; abako n’abemikwano , bakungubazi banange.
Embuga ya Jjajjaffe Muteesa I nate evuddemu Omuzzukulu atasobola kuzzikawo! Tuyenjedde! Ebbanga eritabade lyewala twakava mu maziga ng’omuzzukulu omulala, eyali Naalinnya wa Ssekabaka Muteesa II, Naalinnya Elizabeth Nakabiri aseredde.
Kuno kusomozebwa kwa mannyi nnyo eri abazzukulu ffenna abava mu mbuga eno era mbasasira olw’eddibu lino eritasobola kuddizibwawo. Ntuusa okusaba kwange eri abazzukulu b’embuga eno okumanya nti kano ke kaseera kenyini wetwetagira okwegatta, twehhaange okusoomozebwa okutwolokedde.
Bulijjo ebitulemerera tubyolekeza mu bakadde baffe bano abatuvuddeko. Kati ke kaseera tukolere wamu, tusobole okugonjola ebyo byonna ebiri mu bazzukulu b’embuga eno.
Weraba, Weraba
Otambule mirembe
Weraba, weraba
Omutonzi abeere naawe,
Ssenga.
Oluvannyuma lw’okwogera okwo, Bishop Luwalira okuva e Namirembe yakulembera okusaba okusembayo era Naalinnya naterekebwa mu nju omwaterekebwa gweyasikira, Naalinya Dina Kigga.
Okwaabya Olumbe
Ekijjulo kyagabibwa mu masiro e Kasubi era abamu ku bannalinnya, abalangira nabambejja basigala e Kasubi ate abalala ne bolekera e Kasengejje ewaali Naalinya omuggya.
Enkeera Kasujju Lubinga yakola omukolo ogw’okusumika Naalinya era Naalinnya nagabula ekijjulo kye ekyasooka mu maka ga bbawe (Kamaanya) e Kasengejje. Naalinya Stella Ndagire yakola emikolo emirala egy’obuwangwa ngabweyalambikibwa abakuliramu enteekateeka ezo.
Ku lunaku olwokusatu, Naalinnya yatuuka mu Lubiri e Banda ng’eyo yasanga Beene amuddemu oluvanyuma lw’emikolo gyamatikkira egyali ku lw’okubiri e Sentema, mu Busiro. Wabula yawereza obubaka obuyozaayoza Naalinnya Stella Ndagire ng’abuyisa mu muwandiisi we ow’ekyaama.
Naalinnya oluvannyuma yasiibula bakadde omwali Omumbejja (Sengaawe) Mugale Kisingiri , N’omulangira (Kitaawe) David Ssimbwa, olwo nayolekera okudda mu America gyabeera. Yaleeka eteeseza ne ba mulekwa okukola emikolo ey’okubuko amangu ddala ng’embeera y’okungubaga ewedde.
OKWEBAZA
Tutuusa okwebaza kwaffe eri abasawo abakoze kyonna ekisoboka okukwatirira obulamu bwa mukadde waffe. Twebazaamu ak’ensusso, Dr.Ephrahim Batambuze (Nakasero hospital) olwobukugu n’omukwano by’alaze mu kujjanjaba mukadde waffe
Twebaza n’abasawo abalala b’akoze nabo omulimu guno omuli, Dr. Sulaiman Lubega (heart Institute), Dr Kasule (Mirembe Medical Centre) ne Dr Turitwinka.
Twongera okwebaza Bishop Grivas Musisi Ssaalongo abadde omusumba wa Nnaalinya mu kkanisa ya ‘Prayer Palace’ eyasobola n’okujjanga n’amusabira mu makaage mu biseera weyalemererwanga okugenda mu kkanisa.
Twebaza ak’ensusso Omuzzukulu Halima Nassuuna olwokujjanjaba mukadde waffe ebbanga ly’obulwadde lyonna.
Katutwale omukisa guno okwebaza ennyo, ennyo President Yoweri Kaguta Museveni olwomukwano ogwannamaddala gw’abadde nagwo olwobutalekereranga Nnaalinya.
Tumwebaza olwobutalekereranga Nnaalinya mu biseera byonna ebyobulwadde. Omukama amuddizeewo
Tusembyayo buli muntu akoze ekisoboka okulaba nga mukadde waffe awerekerwa mu kitiibwa mu lugendo lwe luno olusembeyo.


c: text/html

text:
Abadde ayogera mu lukung’aana lw’abaamawulire ku Pearl of Africa Hotel mu Kampala aba Prudential Assurance Uganda Ltd kwe baalangiriridde nti mu mwaka gw’ebyensimbi oguyise ku magoba ge bakoze basobodde okuddizaako akawumbi kamu n’ekitundu eri bakasitooma baabwe.
Omwogezi wa kkampuni eno, Nashiba Nalubega ategeezezza nti amagoba ge bakoze omwaka guno gakubisizzaamu ge baafuna omwaka oguwedde ag'obukadde 700.
Agambye nti bakasitoma be baddiza amagoba beebo ababeera basobodde okusasula ebisale byabwe mu budde.
Nashiba ayongeddeko nti omwaka guno abantu bajjumbidde nnyo okugula enkola za yinsuwa ez’okutegekera ebiseera eby'omu maaso era muno mwe basinze okufuna ssente.
Zephania Dube, akulira ebyemirimu ye ategeezezza nti baasalawo okuteeka sente mu buntu obutono abalala bwe banyooma kyokka bo ne babukolamu ssente.
Okwetoloola amawanga agenjawulo mwe bakolera kati batereka ebintu ebibalirirwamu obuwumbi bwa ddoola 900.

robotstxt: allowed

filter: keep


text:
BIKI BYOYINA OKUSASULIRA
Ekitongole kya “Child’s I Foundation” tekikusaba wadde ennusu bwekiba kikuyambako mu ngeri z’okuzaala omwana obuggya. Twagala buli mwana ali mu maka gaffe oba ekibiina kya “Malaika Babies Home” atekebwe mu maka agalimu okwagala n’obukuumi kyekyetaago kyaffe ekikulu. Tetuyina nsasula gyetwagala oluvanyuma wabula kumanya nti omwana akakkanye, ayagalwa ate akuumibwa.
Wadde ffe tetuyina nnusu gyetusaba, wayinza kubawo okusasulira emirimu gy’ebibiina ebya waggulu ebyenyigiramu n’okusasulira emirimu gy’omukugu w’ebyembeera z’abantu n’abakugu bannamateeka abalala abenyigiramu ab’etaaga ssente z’entambula, ssente z’ekiseeera ky’ebibuuzo, ssente z’okuggyuza empapula wamu n’okuzikakasa.
Bino wammanga biyinza okwetaaga okusasulira {ng’oggyeko ebirara}
Bino ne ssente zino wamanga byetagisa mu kufuna okukirizibwa okuzaala omwana obuggya :
Abakuggu abaakakasibwa amateeka mu kuzaala abaana obuggya.
Okufuna obuyambi obusingawo n’okubudabudibwa mungeri y’okuzaala omwana obuggya oyinza okwetaaga okwebuza ku kibiina ekiyitibwa “Nkwanga and partners Associates”, abakugu mubikwata ku by’okulabirira omwana atali wuwo oba okumuzaala obuggya olubeerera {Bayinza okwetaago okusasula oba obutasasulwa}:
Katamba Victoria
Essimu: +256 772 212 677
Omutimbagano: [email protected]
Kisaka Dorothy
Essimu: +256 772 417 449
[email protected]


text:
Talking of teenage pregnancies in Uganda, the story cannot be complete if you have not visited Rubanda district in South Western Uganda. The rate of child drop out from school due to teenage pregnancies is on the increase with teachers being part of the defiling racket.
Get in touch
Recent Posts
Most Popular
Musiraamu ba Muyonjo
Obuyonjo mu kisiibo byebimu ku bintu ebikulu ebissibwako essira nga omusiraamu talina kubisuulirira Omusiraamu okusinziira ku bamanyi ateekwa okwekuuma nga muyonjo mu ngoye ne...
Ebyamaguzi Byebaakukusa Kati Vvu
Ekitongole ekiwooza ki uganda Revenue Authority olwaleero kikumye omuliro ku byamaguzi byonna byekizze kikwata mu myezi omukaga nga bikikusibwa okuyingira egwanga nga tebisasudde musolo...
Abayizi Bakooye Okubafuga Obumbula
Abakulembeze b’abayizi ku ssetendekero wa Makerere bawawaabidde abakulira ssentekero oyo mu kakiiko ka paalamenti ak’ebyejigiriza nti baafuuka banakyemalilira abamala geekolera byebaagadde nga n’ebyetaagisa okwebuuza...
Olutindo Lwabuluse Nerukkamu
Abatambuze bangi basobeddwa enkya ya leero oluvannyuma lw’okusingaana olutindo lw’e Nadusi ku kyalo Lupada mu disitulikiti y’e Budaka nga luguddemu; ku luguudo lwa Mbale-Tirinyi...
Abazigu Banyodde Abaana Ensingo
Abatuuze be Naluvule mu disitulikiti ey’e Wakiso baguddemu ekyekango bwebagudde ku mirambo gy’abaana ba munnaabwe babiri bebabadde banoonya nga gigangalamye mu nsiko era nga...


text:
ABAWALA ennaku zino bettanidde okwambala emisono gya Kylie Kardashian ng’ono y’asembayo obuto mu famire ya Bakardashian emanyidwa ennyo .
Kylie Jenner Kardashian y’omu ku bayiiya emisono gy’engoye ne meekaapu ali ku mulembe era ne mu Uganda byatuuka dda. Mu bettanidde emisono gya Kylie mwe muli Mariam Kayondo omutuuze w’e Munyonyo.
Ono yannyonnyodde VICKY NABUKEERA lwaki yettanidde emisono gino n’engeri gy’akuumamu ffi ga n’olususu nga binyirira.
“NTERA okugoberera abayiiya b’emisono mu nsi yonna ku mikutu gya ‘social media’ nga Facebook, Twiter, Instagram ne Pintrest. Kino kinnyambako okumanya emisono emipya.
Mu bayiiya b’emisono be ngoberera mulimu Kylie Kardashian era nnyambala emisono gye gy’afulumya mu kkampuni ye eya Kylie Collections.
Bwe mba waakugula ngoye nsooka kunoonyereza ku misono emipya Kylie gy’atunda nga gino ntera kugiggya mu maduuka agatuusa engoye kuno nga ziva mu America.
Ekirungi engoye z’aba yaakafulumya asooka kuzambalamu ebifaananyi ne biteekebwa mu mikutu gya ‘social media’ era kiba kyangu okuzimanya.
Ekirungi ayiiya emisono gyonna omuli ebiteeteeyi by’embaga, eza ofi isi, n’eza wiikendi.
Emisono gy’ayiiya mulimu ebiteeteeyi bya ‘open waist’ nga kino kiba kiraga omubiri mu mabbali g’ekiwato. Waliwo sikaati ezikwata ne ‘crop top’ nga zino ziggyayo enkula y’omubiri era kuno oluusi nnyambalirako ekkooti empanvu.
Waliwo n’ebiteeteeyi ebigazi nga bino binyuma ku wiikendi, engoye eziraga omubiri ssaako ‘jumpsuit’ nga zino zinyumira ku bbiici.
Bwe mba nnendako mu ndongo ntera kwambala ‘damage sweaters’ nga zino ziba nga ssweeta naye nga zirimu ebituli.
OZISANGA WA
Wano mu Kampala mulimu abasuubuzi abazisuubula okuva mu Los Angel ne bazitutuusako ku bbeeyi ensaamusaamu.
Waliwo amaduuka ku Mukwano Arcade agatuusa engoye zino nga zitundibwa okuva ku 150,000 okudda waggulu.
Ng’oggyeeko okukoppa ennyambala ya Kylie ne mekaapu Kayondo akozesa wa Kylie Kadarshian.
Ono y’asinga okukozesebwa ensangi zino abawala abatambula n’omulembe.
Ekirungi kya meekaapu ono tabutula ate mugula mu maduuka agatunda ebyokwekolako ku Pioneer Mall mu Kampala. Ebirala ebikuumira Kayondo ku mulembe mulimu;
ENVIIRI
Nsinga kusiba wiivu ezitali za ‘human’ kubanga sizirwisaayo nnyo. Oluusi ne ‘braids’ era enviiri zimmalako okuva ku 50,000/- okudda waggulu. Ennaku zino nsiba omusono gwa ‘Invisible’.
ENGATTO
Ntera kwambala engatto z’akakondo era bwe mba ngula, nonda mu langi ez’enjawulo nga emmyuufu, enzirugavu ne zaabu. Engatto nzigula wakati wa 50,000/- ne 200,000/- nga nsinga kugula mu Skylite Arcade. Ku wiikendi nnyambala engatto za fulaati.
ENJALA
Zino nfuba okuzikuuma nga zinyirira kubanga bw’osanga omuntu yenna bw’aba akubuuza amaaso ge gasookera ku njala y’ensonga lwaki nzikuuma nga zirabika bulungi. Zino nzirongoosa buli wiikendi era zimmalako 30,000/-.
FFIGA
Okwekuuma nga ndi mu sayizi ennungi nnywa amazzi buli ku makya ate bwe mba sinneebaka nteeka omubisi gw’enjuki mu mazzi ne ngattamu enniimu. Bino biyamba okusala amasavu mu lubuto.
OLUSUSU
Seebaka nga sinaabye mu ffeesi okuggyamu meekaapu. Kino kinnyamba okuggyamu obucaafu bwonna.
Bwe mmala okunaabamu, nsiigamu cukamba okumala eddakiika 30, bwe mmala ne nnaabamu n’amazzi agabuguma, olwo ne nsiigamu ekizigo kya ‘Coco pulp’. Bwemba nnenda kukola meekaapu simugwa.


text:
Mu kitundu kyaffe eky’okubiri ekikwata ku mbeera eri ku Nnyanja Bunyonyi esangibwa mu disitulikiti y’e Kabale ne Rubanda, olwa leero tutunuulidde embeera abayizi erudda eyo gyebayitamu okusobola okufuna eby’enjigiriza.
Bano bakozesa bwatto obutono buli lunaku okugenda okusoma, nga n’Abayizi bamu beebawungula obwato buno nga bakozesa enkassi, ate abalala bakozesa maato ag’olukale.
Ekitiisa tebalina zi life jackets okubataasa ssinga ennyaja etabanguka, oba eryato okufuna obuzibu.
Posted 10 hours 38 min ago..


text:
Katonda ow’ekitiibwa agamba mu suula 33:53 nti “Temwalibadde mwe banyiiza mubaka wakatonda wadde okuwasa bakyaalabe oluvanyuma lwe lubeerera ekyo kumwe kinene eri katonda”.
A'ya eyo yakka nga egamba ba swahaaba ba nnabi (s.a.a.w). nga ebaziyiza obutanyiiza mubaka wa katonda ng'eyogera ensoga eyali enyiiza nnabi (s.a.a.w). nga ensonga y'okuwasa bakyaala be oluvanyuma lwe ng'amaze okufa. Abavvunuzi ba Qur'an bagamba nti A'ya eno yakka kubamu mu ba swahaaba ba nnabi (s.a.a.w). abaali beesunga okuwasa abamu kubakyaala ba nnabi (s.a.a.w). ng'amaze okufa.
Abu Ja'far Muhammad ibn Jariir Atwabari mu tafsiiri ye ejjuzu 10 lup 29, agamba nti “Yagamba Ibn Wahb nti, yagamba Ibn Zaid ku A'ya eyo nti waaliwo omusajja omu mu ba swahaaba yagamba nti, singa nnabi afa njakuwasa mukazi we, naagamba nti ekyo kinyiiza nnabi (s.a.a.w)., katonda kweekussa A'ya eyo”.
Jalaalu-diini Ssuyuutwi Agamba mu kitabo kye “Durarul-Manthuur “ejjuzu 6 lup 643 ng'abijja ku Baihaqi, ng'abijja ku Ibn Abbas nti omusajja omu mu ba swahaaba ba nnabi (s.a.a.w). nti Nnabi bw'anaafa njakuwasa Aisha oba Ummu Salama, bombi bakyaala bakyaala ba nnabi baayogera Hadiith nyingi eziri mu makulu gano mukitabo ky'ekimu ejjuzu y'emu lup 642-643.
Mukitabo ky'ekimu, aba muboogezi baayogera erinya ly'omussajja ono kubanga Ssuyuutwi yagamba Ibn Abii Hataami g'agijja ku Sudiyyi, nti baatutegeeza nti Twalha ibn Ubaidirlah yagamba yatuziyiza Muhammad abawala betwaaliwasizza, singa wabaawo kyonna ekibaawo nnaaliwasizza bakazibe ng'amaze okufa, ebyo biri mukitabo kya Suyuutwi kyetwoogeddeko lup 644. Nn'abalala abavvuunuzi bamwoogerako okugeza nga Tafsiir Bahrul-muhiit ejjuzu 7 lup 247.
Kakonda yagamaba mu suula 24:11 “Abo abajja n'eby'obulimba kibinja kuva mummwe”. A'ya eyo eyitibwa abajja n'eby'obulimba ng'obuliba obw'ekika kino bwawaggulu nga Fakhru Raazi bwagamba nti Okukonjera; (kwekwogera kumuntu eby'obulimba nga nakyo kyeekintu omuntu kyebamwoogerako natakiwulirawo ageenda okukitegeera nga aswaaluse.) Tafsiir Al kabiir 23:172. oluvanyuma naagamba nti abajja n'obulimba baamumwe kitegeeza abo abalimbirira Aisha(r.a) bamubantu ababeera awamu naye nga bwekiri mu Tafsiir Al-kabiir olup. 173. enjogera eno eyolekezebwa eri baswahaaba nti abamu mubo bajja nebyobulimba ebyo kunjera, Ate ekyokubanga Aisha gwebaalimbirira oba nedda ebyo byetujja okwogerako gyebujjako katono mukitabo kino. Nga bwekyajja mu Tafsiir Bahri Al muhiitwiabvvunuzi abamu bagamba nti ekibinja kyaabo abajja n'obulimba ne bogerako kumanya gaabwe abamu ngamweemuli:-
Adul-llah bin ubayyi, Zaid bin Rifaat ne Hassan ibn Thaabit ne Mus-twah bin Atha-tha wamu ne Hamnat bint jahshi, n'abalala ababayamba.
SSuyutwi ayoongera okunyonyola ensonga eno mubujjuvu bwaayo mu Tafsiir ye Doural- Manthuor 6:142, agamba nti lumu Nnabbi (s.a.a.w) ng'ali ku kituuti ngaayimiridde abuulira yanenya Abdallah bin Ubayyi, naagamba abange mwe Abasiraamu ! Ani annenyeza kumusajja annakuwaza naanakuwaza n'abantu b'ewange, Ndaira mukama katonda ssirina kibi kyemmanyi kubantu bange era oyo anakuwaza abantu bange naange aba annakuwazza. Saad bin Ma'dh Al-Answaarie naayimrira naagamba nti ssebo mubaka wakatonda nze nkunenyezaako bwabanga ava muba Khazraj kyootugamba kyetukola, ate bwaaba nga ava mu kika ky'aba Ausi tumujjako bujja nsiingo, oluvunyuma omu kubakulu b'ekika kya baKhazraj naye naayimirira namugamba nti nkulayirira tojja kumutta era tosobola kumutta, kizibwe wa Saad bin Ma'dh ayitibwa As-yad bin Hudhair bweyalaba guli bwegutyo, naayimirira nagamba Saad ibn Ubaada nti naawe olimba tujjakumutta kirabika oli munnanfuusi olwaanirira abannanfuusi, nebakaayana nyo ebeekika kya Ausi ne Khazraj nga ne Nnabbi (s.a.a.w) ayimiridde kukituuti okutuusa Nnabbi (s.a.a.w) bweya basirisa.
Ekigendererwa mu kwoogera ekyafaayo kino kunyonyola mbeera ya ba swahaba nabiki byebakola Nnabbi(s.a.a.w) byeyawulira n'okulabako kumulembe gwe ng'abawandiisi ba Ahli-sunna bwebaawandiika mubitabo byaabwe so sinsnga yakutta na kuwabula nga bwetujja okubyoogerako gyebujjako.
Ensonga endala eyagwaawo kumulembe gwa nnabi (s.a.a.w) y'eyo emanyiddwa nga omutawaana gw'olunaku olwookuna oba ensonga y'ekkalaamu n'Olup., nga bino abawandiisi ba Hadiith abasinga obungi baabiwandiika mubitabo bino:-
1- Swahiih Bukhaari, 8: 156.
2- Swahiih Muslim, 3: 1257, Hadiith eya 1637. ekyafulumizibwa mu 1978.
3- Musnad Ahmed, 1: 332.
Nabawandiika ebyaafaayo mulimu:-
1- Tabarie (Taareikh Tabarie 11: 193).
2- Ibn Hadiid (Sharehe Nahjul-balagha 6: 51).
3- Shahristaan (Al-Miral wa Nnihal 1: 29).
4- S’ad (Tabaqaat, 2: 242).
Bukhaari yawandika ng'abijja ku Ubaidullah bin Abdallah nga naye abijja ku iibn Abbas yagamba: nnabi (s.a.a.w) bweyali mumbeera y'okwaabulira ensi abasajja bajja munyumba ye nga mubo mweemuli Umar ibn Khattab n'abalala, nnabi (s.a.a.w) naabagamba nti : “mundeetere ekkalaamu n'olupapula mbawandiiikire ekiwandiiko temujja kubula oluvanyuma lwange”. Umar naagamba nti nnabi obulumi bumuuyitiridde ekitabo kya katonda Qur'an kimala. Abantu b'enjuuye nebawakana kukigambo ekyo era nebabiyomberamu ng'abamu bagamba nti muleetere Nnabbi abawandiikire atenga abalala bagamba nga Umar bweyayogedde bwebaayitiriza okukayana n'okuleekaana nnabi(s.a.a.w) yabagamba nti “munviire”. Ubaidullah agamba Abbas agamba nti omutawaana omunene gwaaliwo nga Nnabi (s.a.a.w) ayagala okubawandiikira ekiwandiiko (ekiraamo) munkaayana n'enyobozaabwe. waliwo n’ebintu ebirala bingi kyokka twoogeddeko ebyo bimala.


text:
Obumu ku bukonge bw’obululu obugenda okukozesebwa mu kulonda okubindabinda omwezi ogujja okw’omukulembeze w’eggwanga n’ababaka mu lukiiko lw’eggwanga olukulu butuusibwa mu ggwanga olunaku olw’enkya.
Omuwandiisi w’akakiiko k’eby’okulonda Sam Rwakoojo ategeezezza nti obululu buno obutuusibwa enkya bukubiddwa mu ggwanga lya South Africa mu kitongole ekiyitibwa Para Media.Okulonda kuno kwa ng’ennaku z’omwezi 18th omwezi ogujja ogwa Mukutulansanja nga buli katabo kalimu obululu amakumi 50 ssong’obwabakungu mu Munisipaali ez’enjawulo bwakukubirwa wano mu kkampuni ya Picfare.


text: 2 Oluvannyuma lw’emyaka 14 nnaddayo nate e Yerusaalemi nga ndi ne Balunabba,+ era ne Tito ne ŋŋenda naye.+2 Naye nnagendayo olw’okubikkulirwa kwe nnafuna. Era nnabategeeza amawulire amalungi ge mbuulira mu b’amawanga. Kyokka nnagategeeza abo bokka abaali bassibwamu ennyo ekitiibwa, nga njagala okukakasa nti omulimu gw’obuweereza gwe nnali nkola, oba gwe nnali nkoze tegwali gwa bwereere.3 Ate era, ne Tito+ eyali nange teyawalirizibwa kukomolwa+ wadde nga yali Muyonaani.4 Naye ensonga eyo yajjawo olw’ab’oluganda ab’obulimba abajja mu ffe okuketta+ balabe eddembe lye tulina+ mu Kristo Yesu, basobole okutufuulira ddala abaddu;+5 bano tetwabagondera wadde okumala akaseera akatono ennyo,*+ amazima g’amawulire amalungi gasobole okweyongera okubeera nammwe.6 Naye abo abaali batwalibwa ng’abakulu+—ka babe nga baali bantu ba ngeri ki, si kikulu gye ndi, kubanga Katonda tatwalirizibwa ndabika ya muntu ey’okungulu—abo abaali bassibwamu ennyo ekitiibwa, sirina kipya kye nnafuna kuva gye bali.7 Naye bwe baalaba nti nnali nkwasiddwa omulimu gw’okubuulira abatali bakomole+ amawulire amalungi nga Peetero bwe yali akwasiddwa ogw’okubuulira abakomole—8 kubanga oyo eyawa Peetero obuyinza okuba omutume eri abakomole nange ye yampa obuyinza okuba omutume eri ab’amawanga+—9 era bwe baategeera ekisa eky’ensusso ekyandagibwa,+ Yakobo,+ Keefa* ne Yokaana, abaali batwalibwa ng’empagi mu kibiina, ne batukwata mu ngalo, nze ne Balunabba+ okulaga nti baali bakikkirizza ffe tugende eri ab’amawanga naye bo bagende eri abakomole.10 Kye baatusaba kyokka kwe kujjukiranga abaavu, era kino nfubye nnyo okukikola.+11 Naye Keefa*+ bwe yajja mu Antiyokiya,+ nnamunenya* maaso ku maaso, kubanga kye yali akola tekyali kituufu n’akamu.12 Kubanga abasajja abaava ewa Yakobo+ bwe baali tebannajja, yali alya n’ab’amawanga;+ naye bwe bajja, n’alekera awo okulya nabo n’abeeyawulako olw’okutya abakomole.+13 Abayudaaya abalala nabo baamwegattako mu bunnanfuusi buno, ne Balunabba naye n’atwalirizibwa obunnanfuusi bwabwe.14 Naye bwe nnalaba nga baali tebatuukana na mazima ag’amawulire amalungi,+ ne ŋŋamba Keefa* mu maaso gaabwe bonna nti: “Bwe kiba nti ggwe, wadde oli Muyudaaya, weeyisa ng’ab’amawanga so si ng’Abayudaaya, oyinza otya okuwaliriza ab’amawanga okugoberera empisa z’Abayudaaya?”+15 Ffe Abayudaaya ab’obuzaaliranwa, so si aboonoonyi okuva mu b’amawanga,16 tukitegeera nti omuntu ayitibwa mutuukirivu si lwa kutuukiriza ebyo amateeka bye galagira naye olw’okukkiririza+ mu Yesu Kristo.+ N’olwekyo tukkiririza mu Kristo Yesu, tusobole okuyitibwa abatuukirivu lwa kukkiririza mu Kristo so si lwa kutuukiriza ebyo mateeka bye galagira, kubanga tewali muntu ajja* kuyitibwa mutuukirivu olw’okutuukiriza ebyo amateeka bye galagira.+17 Kaakano bwe kiba nti ffe abaagala okuyitibwa abatuukirivu okuyitira mu Kristo tusangiddwa nga tuli boonoonyi, olwo ekyo kiba kitegeeza nti Kristo aba atukubiriza kwonoona? N’akatono!18 Ebintu bye nnamenya bwe nziramu okubizimba, mba ndaga nti ndi mwonoonyi.19 Kubanga okuyitira mu mateeka nnafa eri amateeka+ nsobole okubeera omulamu eri Katonda.20 Nkomereddwa wamu ne Kristo ku muti.+ Si nze omulamu,+ naye Kristo ye mulamu mu nze. Mazima ddala, obulamu bwe nnina kati mu mubiri mbulina lwa kukkiririza mu Mwana wa Katonda+ eyanjagala ne yeewaayo ku lwange.+21 Sigaana kisa kya Katonda eky’ensusso,+ kubanga bwe kiba nti obutuukirivu bufunibwa kuyitira mu mateeka, Kristo aba yafiira bwereere.+


text:
Ennyanjula yʼEkitundu 2
Lwaki Yakuwa yaleeta amataba mu kiseera kya Nuuwa? Abantu bwe baali baakatandika okubeera ku nsi, wajjawo olutalo, nga luno lwe lutalo wakati w’okukola ebirungi n’okukola ebibi. Abantu abamu, gamba nga Adamu, Kaawa, ne mutabani waabwe Kayini, baasalawo okukola ebintu ebibi. Kyokka waaliwo abantu abatonotono, gamba nga Abbeeri ne Nuuwa abaasalawo okukola ebintu ebirungi. Abantu abasinga obungi baafuuka babi nnyo era Yakuwa n’asalawo okubazikiriza. Ekitundu kino kijja kutuyamba okukiraba nti Yakuwa alaba ebyo bye tukola, era nti tasobola kuleka bintu bibi kubaawo mirembe gyonna.
MU KITUNDU KINO
Adamu ne Kaawa Baajeemera Katonda
Lwaki omuti ogwali wakati mu lusuku Edeni gwali gwa njawulo ku miti emirala? Lwaki Kaawa yalya ku muti ogwo?
Obusungu Bwamuleetera Okutta
Katonda yasiima ekiweebwayo kya Abbeeri naye ekya Kayini teyakisiima. Ekyo Kayini bwe yakimanya yanyiiga nnyo n’akola ekintu ekibi ennyo.
Eryato lya Nuuwa
Bamalayika abajeemu bwe baawasa abakazi ku nsi baazaala abaana abawagguufu era ababi. Ebikolwa eby’obukambwe byabuna buli wamu. Naye Nuuwa yali wa njawulo—yali ayagala Katonda era ng’amugondera
Abantu Munaana Be Baawonawo
Enkuba yatonnya okumala ennaku 40 emisana n’ekiro n’ereeta Amataba. Nuuwa n’ab’omu maka ge baamala ekiseera ekisukka mu mwaka nga bali mu lyato. Oluvannyuma Katonda yabagamba okufuluma mu lyato


text:
ESSOMO 16
Yobu Yali Ani?
Mu nsi ya Uzzi, waaliyo omusajja eyali asinza Yakuwa. Omusajja oyo yali ayitibwa Yobu. Yali mugagga nnyo era ng’alina abantu bangi mu maka ge. Yali wa kisa era yayambanga abantu abaavu, abakazi abaali bafiiriddwaako abaami baabwe, n’abaana abataalina bazadde baabwe. Naye ekyo kitegeeza nti Yobu teyandifunye kizibu kyonna olw’okuba yali akola ebirungi?
Sitaani yali yeetegereza Yobu wadde ng’ekyo Yobu yali takimanyi. Yakuwa yagamba Sitaani nti: ‘Olabye omuweereza wange Yobu? Tewali n’omu ku nsi alinga ye. Ampuliriza era akola ebintu ebirungi.’ Sitaani yaddamu Yakuwa nti: ‘Yobu akugondera kubanga omukuuma era omuwa emikisa. Omuwadde ettaka n’ebisolo bingi. Ebintu ebyo byonna bimuggyeeko olabe obanga taalekere awo kukusinza.’ Yakuwa yaddamu Sitaani nti: ‘Osobola okugezesa Yobu, naye tomutta.’ Lwaki Yakuwa yakkiriza Sitaani okugezesa Yobu? Yakuwa yali mukakafu nti Yobu yandisigadde nga mwesigwa gy’ali.
Sitaani yaleetera Yobu ebizibu bingi okumugezesa. Yasooka n’asindika abantu abayitibwa Abaseba ne babba ente za Yobu zonna n’endogoyi. Oluvannyuma, omuliro gwasaanyaawo endiga za Yobu zonna. Abantu abalala abayitibwa Abakaludaaya bajja ne babba eŋŋamira ze zonna. Abaweereza be abaali balabirira ebisolo ebyo battibwa. Yobu yali akyali awo ne bamuleetera amawulire amalala amabi ennyo. Abaana be bwe baali ku kabaga, ennyumba gye baalimu yabagwira bonna ne bafa. Ebintu ebyo byanakuwaza nnyo Yobu naye teyalekera awo kusinza Yakuwa.
Sitaani yeeyongera okubonyaabonya Yobu. Yalwaza Yobu amayute ku mubiri gwe gwonna, era Yobu yali mu bulumi bwa maanyi. Yobu yali tamanyi nsonga lwaki yali afuna ebizibu ebyo byonna. Wadde kyali kityo, Yobu yeeyongera okusinza Yakuwa. Ebyo byonna Katonda yabiraba era yasanyukira nnyo Yobu.
Oluvannyuma, Sitaani yasindika abasajja basatu okugezesa Yobu. Baamugamba nti: ‘Kirabika olina ekibi kye wakola naye n’okikweka. Kati Katonda akubonereza.’ Yobu yabaddamu nti: ‘Sirina kibi kye nnakola.’ Kyokka Yobu yatandika okulowooza nti Yakuwa ye yali amuleetera ebizibu ebyo, era n’agamba nti Katonda teyali mwenkanya.
Waaliwo omuvubuka eyali ayitibwa Eriku eyali awo ng’awuliriza abasajja abo bye baali boogera. Bwe baamala okwogera, naye n’atandika okwogera. Yabagamba nti: ‘Byonna bye mwogedde bikyamu. Ffenna Yakuwa atusinga amagezi. Tasobola kukola kintu kyonna kibi. Alaba buli kimu era ayamba abantu nga bafunye ebizibu.’
Oluvannyuma Yakuwa yayogera ne Yobu n’amugamba nti: ‘Wali ludda wa bwe nnali nkola eggulu n’ensi? Lwaki ogamba nti siri mwenkanya? Oyogera naye tomanyi nsonga lwaki ebintu ebimu bibaawo.’ Yobu yakkiriza ensobi ye n’agamba nti: ‘Ndi mukyamu. Mbadde mpulira ebikukwatako, naye kati nkutegeera bulungi. Tewali ky’otosobola kukola. Nsonyiwa olw’ebyo bye njogedde.’
Yobu bwe yamala okugezesebwa, Yakuwa yamuwonya era n’amuwa ebintu bingi okusinga bye yalina mu kusooka. Yobu yawangaala nnyo era yali musanyufu. Yakuwa yawa Yobu emikisa olw’okuba Yobu yamuwuliriza ne mu mbeera enzibu ennyo. Naawe onooba nga Yobu, ne weeyongera okusinza Yakuwa, embeera k’ebe nzibu etya?
“Mwawulira ku bugumiikiriza bwa Yobu era mwalaba Yakuwa bye yamukolera oluvannyuma.”—Yakobo 5:11


text:
Mwasumululwa olw’Ekisa kya Katonda eky’Ensusso
“Ekibi tekirina kubafuga, kubanga . . . mufugibwa ekisa eky’ensusso.”
ENNYIMBA: 2, 61
1, 2. Lwaki ebyo ebiri mu Abaruumi 5:12 bikulu nnyo eri Abajulirwa ba Yakuwa?
SINGA obadde osabiddwa okunokolayo ebyawandiikibwa Abajulirwa ba Yakuwa bye batera okukozesa, byawandiikibwa ki bye wandyogeddeko? Kyandiba nti wandyogedde ku Abaruumi 5:12? Lowooza ku mirundi gy’okozesezza ekyawandiikibwa ekyo. Kigamba nti: “Okuyitira mu muntu omu ekibi kyayingira mu nsi, okufa ne kuyitira mu kibi, okufa ne kubuna ku bantu bonna kubanga bonna baayonoona.”
2 Olunyiriri olwo lukozesebwa emirundi egiwerako mu katabo Kiki Ddala Baibuli Ky’Eyigiriza? Bw’oba okozesa akatabo ako okusomesa abaana bo oba abantu abalala, mujja kusoma Abaruumi 5:12 nga muyiga ku kigendererwa kya Katonda eri ensi, ku kinunulo, ne ku mbeera y’abafu mu ssuula eya 3, 5, ne 6. Naye olowooza ebyo ebiri mu Abaruumi 5:12 bikwata bitya ku nkolagana yo ne Yakuwa, ku bikolwa byo, ne ku ssuubi ly’olina erikwata ku biseera eby’omu maaso?
3. Bwe kituuka ku kibi, kiki kye tusaanidde okumanya?
3 Ffenna twasikira ekibi era tusobya buli lunaku. Naye Katonda ajjukira nti tuli nfuufu, era mwetegefu okutulaga ekisa. (Zab. 103:13, 14) Mu ssaala gye yawa ng’ekyokulabirako, Yesu yatugamba tusabe Katonda nti: “Otusonyiwe ebibi byaffe.” (Luk. 11:2-4) N’olwekyo, Yakuwa bw’amala okutusonyiwa, tetusaanidde kumalira birowoozo byaffe ku nsobi z’aba amaze okutusonyiwa. Kyokka kituganyula nnyo bwe tulowooza ku ngeri Katonda gy’asobola okutusonyiwamu n’engeri gye yatusonyiwamu.
TWASONYIYIBWA OLW’EKISA EKY’ENSUSSO
4, 5. (a) Kiki ekisobola okutuyamba okutegeera obulungi ebigambo ebiri mu Abaruumi 5:12? (b) “Ekisa eky’ensusso” ekyogerwako mu Abaruumi 3:24 kye ki?
4 Waliwo ebintu ebikulu bye tuyigira mu nnyiriri eziriraanye ebigambo Pawulo bye yayogera mu Abaruumi 5:12. Ennyiriri ezo zituyamba okumanya engeri Yakuwa gy’asobola okutusonyiwamu. Mu ssuula 3, tusoma nti: “Bonna baayonoona . . . , era baaweebwa buwa ekirabo eky’okuyitibwa abatuukirivu olw’ekisa kye eky’ensusso era baasumululwa ekinunulo Kristo Yesu kye yasasula.” (Bar. 3:23, 24) Pawulo yali ategeeza ki bwe yayogera ku ‘kisa eky’ensusso’? Okusinziira ku kitabo ekimu, ekigambo ky’Oluyonaani Pawulo kye yakozesa kitegeeza “okulaga abalala ekisa nga tosuubira kusasulwa.” Ekisa ekyo baba tebakikoleredde era kiba tekibagwanira.
5 Omusajja omuyivu ayitibwa John Parkhurst yagamba nti: “[Mu Bayibuli ekigambo ekyo eky’Oluyonaani] bwe kikozesebwa ku Katonda oba ku Yesu, kiba kitegeeza ekisa Katonda ne Yesu kye baalaga abantu okusobola okubanunula okuva mu kibi, wadde ng’ekisa ekyo baali tebagwana kukiragibwa.” N’olwekyo, kituukirawo okuba nti mu Nkyusa ey’Ensi Empya ekigambo ekyo kivvuunulwa nga “ekisa eky’ensusso.” Naye Katonda yatulaga atya ekisa eky’ensusso? Era ekyo kikwata kitya ku biseera byaffe eby’omu maaso ne ku nkolagana yaffe ne Yakuwa? Ka tulabe.
6. Ekisa kya Katonda eky’ensusso kiganyula kitya abantu?
6 Ekibi n’okufa ‘byayingira mu nsi’ okuyitira mu “muntu omu” Adamu. Bwe kityo “olw’ekibi ky’omuntu omu okufa kwafuga nga kabaka.” Pawulo yagamba nti: “Ekisa [kya Katonda] eky’ensusso” kyalagibwa “okuyitira mu muntu omu, Yesu Kristo.” (Bar. 5:12, 15, 17) Ekisa kya Katonda eky’ensusso kiviiriddemu abantu emiganyulo mingi. Bayibuli egamba nti: “Obuwulize bw’omuntu omu [Yesu] bujja kuviirako bangi okufuuka abatuukirivu.” Mu butuufu, ekisa kya Katonda eky’ensusso kitutuusa “mu bulamu obutaggwaawo okuyitira mu Yesu Kristo.”
7. Lwaki tuyinza okugamba nti Katonda yatulaga ekisa ekitatugwanira bwe yawaayo ekinunulo ku lwaffe?
7 Yakuwa kyali tekimukakatako kusindika Mwana we ku nsi aweeyo ekinunulo. Ate era, abantu abatatuukiridde baali tebagwana kulagibwa kisa Katonda ne Yesu kye baabalaga bwe bawaayo ekinunulo abantu basobole okusonyiyibwa ebibi. Mu butuufu, okuba nti tusobola okusonyiyibwa ebibi byaffe n’okuba nti tulina essuubi ery’okubeerawo emirembe gyonna, kisa ekitatugwanira. Tulina okweyisa mu ngeri eraga nti tusiima ekisa eky’ensusso Katonda kye yatulaga.
ENGERI GYE TUYINZA OKULAGA NTI TUSIIMA EKISA KYA KATONDA EKY’ENSUSSO
8. Ndowooza ki enkyamu abamu gye balina ku kukola ebintu ebibi?
8 Olw’okuba twasikira ekibi okuva ku Adamu, twonoona. Wadde kiri kityo, tetusaanidde kumala gakola bintu bibi nga tulowooza nti Katonda ajja kutulaga ekisa kye eky’ensusso atusonyiwe. Abakristaayo abamu abaaliwo mu kyasa ekyasooka nabo baalina endowooza ng’eyo enkyamu. (Soma Yuda 4.) Tulina okwegendereza, tuleme kuba na ndowooza ng’eyo oba okuleka abalala okugituteekamu.
9, 10. Pawulo n’Abakristaayo abalala baasumululwa batya okuva mu kibi n’okufa?
9 Tusaanidde okwewala okugamba nti: ‘Katonda antegeera. Ajja kubuusa amaaso ebikolwa byange ebibi.’ Lwaki tusaanidde okwewala endowooza ng’eyo? Pawulo yagamba Bakristaayo banne nti baali ‘baafa ku bikwata ku kibi.’ (Soma Abaruumi 6:1, 2.) Abakristaayo abo bayinza batya okuba nga ‘baali baafa ku bikwata ku kibi’ ate nga baali bakyali balamu ku nsi?
10 Ng’asinziira ku kinunulo, Katonda yasonyiwa ebibi bya Pawulo n’Abakristaayo abalala abaaliwo mu kyasa ekyasooka, n’abafukako omwoyo omutukuvu, era n’abalonda okuba abaana be. Bwe kityo, baafuna essuubi ery’okugenda mu ggulu. Bwe bandisigadde nga beesigwa eri Yakuwa, bandifugidde wamu ne Kristo mu ggulu. Kyokka Pawulo yagamba nti Abakristaayo abo baali ‘baafa ku bikwata ku kibi,’ wadde nga baali bakyali balamu era nga baweereza Katonda ku nsi. Pawulo yakozesa ekyokulabirako kya Yesu eyafa mu mubiri era n’azuukizibwa mu mwoyo n’aweebwa obulamu obutasobola kuzikirizibwa mu ggulu. Okufa kwali tekukyalina buyinza ku Yesu. Bwe kityo bwe kyali n’eri Abakristaayo abaafukibwako amafuta, abaali basobola okugamba nti baali “bafu ku bikwata ku kibi” naye nga balamu ku bikwata ku ‘kukola Katonda by’ayagala okuyitira mu Kristo Yesu.’ (Bar. 6:9, 11) Obulamu bwabwe bwali tebukyali nga bwe bwali emabega. Baali tebakyagoberera kwegomba okubi okw’emibiri gyabwe. Baali bafu ku bikwata ku bikolwa byabwe eby’edda.
11. Mu ngeri ki abo abalina essuubi ery’okubeera ku nsi emirembe gyonna gye ‘baafa ku bikwata ku kibi’?
11 Ate abo abalina essuubi ery’okubeera ku nsi emirembe gyonna? Bwe baali tebannafuuka Bakristaayo, baakolanga ebintu ebibi, oboolyawo nga n’ebimu tebamanyi nti bibi bya maanyi mu maaso ga Katonda. Baali ‘baddu b’obutali bulongoofu n’obujeemu.’ Tuyinza n’okugamba nti baali “baddu ba kibi.” (Bar. 6:19, 20) Naye bwe baayiga amazima agali mu Bayibuli, baakola enkyukakyuka mu bulamu bwabwe, ne beewaayo eri Katonda, era ne babatizibwa. Okuva olwo babadde bafuba okugondera Katonda okuviira ddala ku mutima. ‘Baggibwa mu buddu bw’ekibi’ ne ‘bafuuka abaddu b’obutuukirivu.’ (Bar. 6:17, 18) N’olwekyo, tusobola okugamba nti nabo ‘baafa ku bikwata ku kibi.’
12. Kiki buli omu ku ffe ky’alina okusalawo?
12 Kati lowooza ku bigambo by’omutume Pawulo bino: “Temuleka kibi kweyongera kufuga nga kabaka mu mibiri gyammwe egifa, nga mugondera okwegomba kwagyo.” (Bar. 6:12) Okusinziira ku bigambo ebyo, singa tukola ebintu byonna omubiri gwaffe ogutatuukiridde bye gwagala tuba ‘tulese ekibi okweyongera okutufuga.’ Okuva bwe kiri nti tusobola okuleka ekibi okutufuga oba obutatufuga, buli omu ku ffe asaanidde okwebuuza nti, ‘Kiki ddala kye njagala? Oluusi ndeka okwegomba okubi okuyingira mu birowoozo byange era ne nkukolerako? Ddala ndi mufu ku bikwata ku kibi? Nkola Katonda by’ayagala okuyitira mu Kristo Yesu?’ Bwe tuba nga ddala tusiima ekisa eky’ensusso Katonda ky’atulaze, tetujja kukkiriza kibi kutufuga.
TUSOBOLA OKULEKERA AWO OKUFUGIBWA EKIBI
13. Bukakafu ki obulaga nti tusobola okulekera awo okufugibwa ekibi?
13 Abantu ba Yakuwa baalekera awo okubala ebibala ebibi bye baabalanga nga tebannamanya Katonda, nga tebannamwagala, era nga tebannatandika kumuweereza. Ebimu ku bintu bye baakolanga kati ‘bibakwasa n’ensonyi’ era byandibadde bibaviirako n’okufa. (Bar. 6:21) Naye kati baakyuka. Bwe kityo bwe kyali n’eri Abakristaayo bangi abaali mu Kkolinso. Abamu ku bo baali basinza ebifaananyi, baali benzi, baali balyi ba bisiyaga, baali babbi, era baali batamiivu. Naye ‘baanaazibwa era ne batukuzibwa.’ (1 Kol. 6:9-11) Kirabika n’Abakristaayo abamu mu Rooma nabo bwe batyo bwe baali. Pawulo yabawandiikira ebbaluwa n’abagamba nti: “Temuwaayo mibiri gyammwe eri ekibi okuba eby’okulwanyisa ebitali bya butuukirivu, naye mweweeyo eri Katonda ng’abalamu abaava mu kufa, era emibiri gyammwe mugiweeyo eri Katonda okuba eby’okulwanyisa eby’obutuukirivu.” (Bar. 6:13) Pawulo yali mukakafu nti Abakristaayo abo baali basobola okusigala nga bayonjo mu by’omwoyo, bwe kityo ne basobola okweyongera okuganyulwa mu kisa kya Katonda eky’ensusso.
14, 15. Kibuuzo ki kye tusaanidde okwebuuza?
14 Bwe kityo bwe kiri ne leero. Ab’oluganda ne bannyinaffe abamu bayinza okuba nga baali ng’Abakristaayo abaali mu Kkolinso. Naye oluvannyuma lw’okuyiga ebikwata ku Yakuwa baalekayo amakubo gaabwe amabi ne ‘banaazibwa.’ Kyokka ffenna tulina enkyukakyuka ze twakola okusobola okusanyusa Yakuwa. Era tusaanidde okweyongera okukiraga nti tusiima ekisa kya Katonda eky’ensusso. Tulina okuba abamalirivu okulwanyisa okwegomba okubi, tukozese obulamu bwaffe okuweereza Yakuwa.
15 Tulina okwewala okukola ebibi eby’amaanyi abamu ku abo abaali mu Kkolinso bye baakolanga nga tebannafuuka Bakristaayo. Tetusobola kweyongera kukola bibi ng’ebyo ne tusuubira Yakuwa okutulaga ekisa kye eky’ensusso n’okutusonyiwa. Naye buli omu ku ffe asaanidde okwebuuza nti, ‘Ndi mumalirivu okugondera Katonda okuviira ddala ku mutima nga nfuba okwewala n’okukola ebibi abamu bye batwala ng’ebitali bya maanyi?’
16. Tukimanya tutya nti Abakristaayo balina okwewala okukola ebibi eby’amaanyi n’ebitali bya maanyi?
16 Lowooza ku mutume Pawulo. Yagamba nti: “Ndi wa mubiri era nnatundibwa mu kibi. Kye nkola sikitegeera. Kubanga kye njagala si kye nkola, naye kye saagala kye nkola.” (Bar. 7:14, 15) Kya lwatu nti omutume Pawulo yali takola bibi eby’amaanyi ebyogerwako mu 1 Abakkolinso 6:9-11. Wadde kyali kityo yalaga nti naye yali akola ebibi. Kyokka olw’okuba yali ayagala okusanyusa Yakuwa, yafubanga okwewala okukola ebibi ebyo. (Soma Abaruumi 7:21-23.) Naffe bwe tuba ab’okugondera Katonda okuviira ddala ku mutima, tulina n’okwewala okukola ebibi ebirabika ng’ebitono.
17. Lwaki osaanidde okuba omwesigwa?
17 Ng’ekyokulabirako, lowooza ku nsonga y’okuba abeesigwa. Abakristaayo balina okuba abeesigwa. (Soma Engero 14:5; Abeefeso 4:25.) Sitaani “ye kitaawe w’obulimba.” Ate era, Ananiya ne mukyala we baafa olw’okuba baalimba. Tetwagala kukoppa Sitaani n’abantu ng’abo abatali beesigwa. Twewalira ddala okulimba. (Yok. 8:44; Bik. 5:1-11) Mu butuufu bwe tuba abeesigwa, kiba kiraga nti tusiima Katonda olw’ekisa eky’ensusso kye yatulaga.
18, 19. Bwe tuba ab’okuba abeesigwa, lwaki tetulina kukoma bukomi ku kwewala kulimba butereevu?
18 Okulimba kwe kwogera ekintu ekitali kituufu. Kyokka, ng’oggyeeko okwewala okulimba obutereevu, Yakuwa alina n’ekintu ekirala ky’ayagala abaweereza be beewale. Yagamba Abayisirayiri nti: “Mubenga batukuvu kubanga nze Yakuwa Katonda wammwe ndi mutukuvu.” Oluvannyuma yababuulira ebimu ku bintu bye baalina okukola okusobola okuba abatukuvu. Yabagamba nti: “Temubbanga era temulimbanga, era tewabangawo n’omu akuusakuusa munne.” (Leev. 19:2, 11) Omuntu asobola okwewala okulimba obutereevu, naye mu bukuusa n’alimba abalala.
19 Ng’ekyokulabirako, omusajja omu asobola okugamba mukama we oba bakozi banne nti enkya tajja kusobola kujja ku mulimu oba nti ajja kukolako kitundu kya lunaku olw’okuba alina okulaba omusawo. Kyokka ayinza okuba ng’agenda kuyitako buyisi ku ddwaliro agule buguzi eddagala, naye ng’ensonga enkulu lwaki tagenda kukola eri nti, alina gy’ayagala okugenda era ng’ayagala asimbule nga bukyali, oba ayinza okuba ng’agenda kwesanyusaamu n’ab’omu maka ge. Kyo kituufu nti aba agenzeeko mu ddwaliro, naye ddala tuyinza okugamba nti abadde mwesigwa? Oba abadde mukuusa? Wayinza n’okuba nga waliwo embeera endala ng’ezo z’oyinza okulowoozaako. Omuntu ayinza okulimba ng’ayagala okwewala okubonerezebwa oba ng’alina by’ayagala okwefunira. Omuntu ne bw’aba nga talimbye butereevu ekyo tekisanyusa Katonda, kubanga Katonda atugamba nti: “Temulimbanga”? Ate era lowooza ku bigambo ebiri mu Abaruumi 6:19, awagamba nti: “Muweeyo emibiri gyammwe okuba abaddu b’obutuukirivu musobole okukola ebikolwa ebitukuvu.”
20, 21. Ekisa kya Katonda eky’ensusso kyanditukubiriza kwewala ki?
20 Tukiraga nti tusiima ekisa kya Katonda eky’ensusso nga tetukoma bukomi ku kwewala bibi eby’amaanyi, gamba ng’ebikolwa eby’obugwenyufu, obutamiivu, n’ebirala ebiri ng’ebyo abamu mu Kkolinso bye baakolanga nga tebannafuuka Bakristaayo. Tulina n’okwewala eby’okwesanyusaamu ebirimu ebikolwa eby’obugwenyufu. Bwe tuba ab’okuwaayo emibiri gyaffe okuba abaddu b’obutuukirivu tetujja kukoma bukomi ku kwewala kutamiira, naye era tujja kwewala okunywa ennyo oboolyawo ne tubulako katono okutamiira. Wadde nga kiyinza okutwetaagisa okufuba ennyo okulwanyisa ebikolwa ebyo ebibi; tusobola okuwangula.
21 Tulina okwewala okukola ebibi eby’amaanyi n’ebibi ebitali bya maanyi. Wadde nga si kyangu kwewalira ddala kukola bintu bibi, okufaananako Pawulo, tulina okufuba okubyewalira ddala. Pawulo yagamba Abakristaayo nti: “Temuleka kibi kweyongera kufuga nga kabaka mu mibiri gyammwe egifa, nga mugondera okwegomba kwagyo.” (Bar. 6:12; 7:18-20) Bwe tufuba okwewala okukola ebibi, ka bibe bya maanyi oba nga si bya maanyi, tuba tulaga nti tusiima ekisa eky’ensusso Katonda kye yatulaga okuyitira mu Kristo.
22. Mikisa ki abo abalaga nti basiima ekisa kya Katonda eky’ensusso gye bajja okufuna?
22 Okuyitira mu kisa kya Katonda eky’ensusso, ebibi byaffe byasonyiyibwa era Katonda asobola okwongera okutusonyiwa. N’olwekyo, ka tukirage nti tusiima ekisa kya Katonda eky’ensusso nga twewala okukola ebibi, nga mw’otwalidde n’ebyo abalala bye batwala ng’ebitali bya maanyi. Bwe tukola bwe tutyo, mikisa ki gye tujja okufuna? Pawulo yagamba nti: “Olw’okuba mwaggibwa mu buddu bw’ekibi ne mufuuka abaddu ba Katonda, ekibala kye mubala bwe butukuvu bwammwe, era kituusa mu bulamu obutaggwaawo.”


text:
Abaana Abalina Ennaku olw’Okufiirwa ab’Eŋŋanda Zaabwe
Olina ennaku ku mutima olw’okufiirwa omu ku b’eŋŋanda zo? Bwe kiba kityo, kiki ekisobola okukuyamba? Lowooza ku ngeri Bayibuli gye yayambamu abavubuka basatu okwaŋŋanga embeera eyo.
DAMI
Omutwe gwatandiikiriza mpolampola okuluma taata. Naye bwe gweyongera okumuluma, maama yayita ambyulensi. Nzijukira okulaba abasawo nga batwala taata. Nnali simanyi nti ogwo gwe gwali omulundi gwe nnali nsembyeyo okulaba taata nga mulamu. Taata yayabika omusuwa era oluvannyuma lw’ennaku ssatu yafa. Mu kiseera ekyo nnalina emyaka mukaaga gyokka.
Nnamala emyaka mingi ng’omutima gunnumiriza olw’okufa kwa taata. Buli lwe nnajjukiranga ekiseera ekyo abasawo bwe bajja awaka ne batwala taata, nneebuuzanga nti: ‘Lwaki nnayimirira buyimirizi awo ne sibaako kye nkolawo?’ Nnatunuuliranga abantu abaali bakuze mu myaka ate nga balwalalwala ne nneebuuza nti, ‘Lwaki bo bakyaliwo ate nga ye taata wange yafa?’ Oluvannyuma lw’ekiseera, maama yatuulako nange n’ampuliriza nga mmubuulira ku ngeri gye nnali mpuliramu. Era n’Abajulirwa ba Yakuwa abatali bamu baatubudaabuda nnyo.
Abantu abamu balowooza nti omuntu ennaku ey’amaanyi agifuna yaakafiirwa era nti oluvannyuma lw’ekiseera atereera, naye ku nze si bwe kyali. Nnamala kutuuka mu myaka gyange egy’obutiini ennaku ey’amaanyi n’eryoka enzijira.
Amagezi ge mpa omuvubuka yenna eyafiirwa muzadde we ge gano, “Yogerako n’omuntu omulala ku ngeri gy’owuliramu. Ekyo bw’okikola mu bwangu kijja kukuganyula nnyo.”
Buli lwe mbaako ekintu ekikulu kye mba ntuuseeko mu bulamu, kinnuma okuba nti taata taliiwo okukiraba. Naye ebigambo ebiri mu Okubikkulirwa 21:4 binzizaamu nnyo amaanyi. Bigamba nti Katonda “alisangula buli zziga mu maaso [gaffe] era okufa tekulibaawo nate, newakubadde okukungubaga, newakubadde okukaaba, newakubadde obulumi.”
DERRICK
Nzijukira ekiseera bwe nnagendanga ne taata okuvuba n’okuwummulirako mu nsozi. Taata yali ayagala nnyo ensozi.
Taata wange yamala ebbanga ng’atawaanyizibwa obulwadde bw’omutima era nzijukira bantwala mu ddwaliro okumulabako, omulundi gumu oba ebiri. Kyokka nnali simanyi nti obulwadde bwe yalina bwali bwa maanyi nnyo. Taata yafa nga ndi wa myaka mwenda.
Taata bwe yafa, nnakaaba nnyo. Nnakaaba ne ntuuka n’ekiseera nga saagala kwogera na muntu yenna. Nnali siwulirangako bwe ntyo, era nnawulira nga sirina kintu kyonna kye njagala kukola. Mu kusooka, abavubuka mu ddiini gye nnalimu baalaga nti banfaako. Naye waayita ekiseera kitono ne baba nga tebakyanfaako. Abantu mu ddiini gye nnalimu baayogeranga ebigambo nga bino, “Taata wo yafa olw’okuba ekiseera kye kyali kituuse” oba nti “Katonda yamuyita” oba nti “Ali mu ggulu.” Ebigambo ebyo byammalangamu nnyo amaanyi naye nga simanyi kituufu Bayibuli ky’eyogera ku ekyo ekituuka ku muntu aba afudde.
Oluvannyuma lw’ekiseera, maama wange yatandika okuyiga Bayibuli n’Abajulirwa ba Yakuwa, era oluvannyuma nze ne muganda wange twamwegattako. Twayiga amazima agakwata ku ekyo ekituuka ku muntu ng’afudde era twayiga ku kisuubizo kya Katonda eky’okuzuukiza abafu. (Yokaana 5:28, 29) Naye ekyawandiikibwa ekyasinga okunnyamba ky’ekyo ekiri mu Isaaya 41:10, awagamba nti: “Totya, kubanga ndi naawe. Teweeraliikirira, kubanga nze Katonda wo. Nja kukuwa amaanyi era nja kukuyamba.” Okukimanya nti Yakuwa yali wamu nange kyaŋŋumya nnyo, era kikyaŋŋumya.
JEANNIE
Maama wange yafa kookolo nga ndi wa myaka musanvu. Ku lunaku lwe yafa, nnawulira ng’aloota. Maama yafiira waka era ne bajjajja bange baaliwo. Nzijukira awaka wajjawo akasiriikiriro. Era nzijukira ku olwo twali tugenda kulya magi ekyeggulo. Nnawulira ng’ensi ekyuse.
Nnamala emyaka mingi nga nneegumya nga saagala kumalamu muto wange maanyi. Nneefulanga ng’eyali talina nnaku ku mutima kyokka nga ddala nnali ngirina. N’okutuusa leero bwe wabaawo ekintu ekinnakuwaza, ngezaako okwefuula ng’atalina bulumi ku mutima naaye ekyo si kirungi.
Nzijukira okwagala okungi Abajulirwa ba Yakuwa mu kibiina mwe twali tukuŋŋaanira kwe baatulaga. Wadde nga twali twakamala ekiseera kitono nga tukuŋŋaana n’Abajulirwa ba Yakuwa, bakkiriza bannaffe abo baatuzzaamu nnyo amaanyi nga tuli ng’abaali bamaze emyaka emingi nga tukuŋŋaana nabo. Taata wange teyafumba ku kya ggulo okumala omwaka mulamba kubanga ab’oluganda baatuleeteranga emmere.
Ekyawandiikibwa ekyannyamba ennyo ye Zabbuli 25:16, 17. Omuwandiisi wa zabbuli yasaba Katonda n’amugamba nti: “Tunula gye ndi ondage ekisa, kubanga ndi bw’omu era sirina bwe ndi. Ennaku y’omutima gwange yeeyongedde; Nzigya mu bulumi bwe ndimu.” Kisanyusa nnyo okukimanya nti bwe tufuna ebizibu tetuba ffekka. Katonda aba naffe. Bayibuli ennyambye okwaŋŋanga embeera enzibu ze njolekaganye nazo era ennyamba okufumiitiriza ku bintu ebinzizaamu amaanyi, gamba ng’ekisuubizo kya Katonda eky’okuzuukiza abafu. Nnina essuubi ery’okuddamu okulaba maama wange nga mulamu bulungi mu lusuku lwa Katonda ku nsi.—2 Peetero 3:13.
Bw’oba wandyagadde okumanya ebisingawo ebikwata ku ngeri Bayibuli gy’ebudaabudamu abo abali mu nnaku, genda ku mukutu gwaffe owanuleko akatabo “Omwagalwa Wo bw’Afa.” Genda ku www.jw.org/lg, wansi wa EBITABO > EBITABO N’OBUTABO.


text:
Amawulire
SK Mbuga tannafa
Ali Mivule
June 19th, 2017
Omusuubuzi Sulaiman Kabangala amanyiddwa nga SK Mbuga akyali ku kitanda mu ddwaliro lye Nakasero oluvanyuma lw’apikipiki okumukuba katono emutte.
Mbuga nga y’omu ku bali mu kibinga ky’abamansa ssente ekya Rich Gang crew y’abadde adda ewuwe e Buziga Pikipiki n’emuwa.
Abamu babadde batandise okuyisa pokopoko nti Mbuga afudde wabula omu ku bamulambuddeko mu ddwaliro Frank Gashumba ku Facebook ategezezza ngi musajjawe akyali mulamu nyo nga era takyali bubi nyo.


text:
Abamu kw’abo abegulika nebebbulamu erinnya nti be ba (Ahal Ssunna) nga ate tebaaliwo mubya faayo, be balabe ba Suuna abo bennyi eri bannaabwe!! Ojja n’obalaba nga basitula amaloboozi g’abwe nga b’eyita byebeeyita n’okuleekaana n’okuvuma n’okuwagira okutu-usa lwebakusamaaliriza n’olowooza nti ddala beba Ahal Ssuna aba’amazima ddala, nebabeera nga omw’ogezi bweyagamba nti:
((omukazi yampaayiriza nansibako ensobiize ate ye neyejjamu n’azesamba))!!
Kwata ezimu ku Nnamba z’obujulizi n’ebiraga nti bo balabe ba Sunna za Nabbi ab’olulango n’ebyatuusibwa ku Nnabbi ne Sunna nga bikole bwa namikono gy’abwe:
Bidi-ah esookera ddala okwetamibwa yey’okwa wula wakati wa Sunna nequr’an, n’okuwaayiriza nannyini suuna nti ayogeza bulwadde tategeera!! Ekyo kyakolebwa n’omuntu ow’omubo bennyini nga era ye Omaru bin Khattwaabu mu kiseera omubaka wa katonda (saw) weyagambira nga an’atera okufa nti: ((mujje mbawandi-ikire ekitobo n’ekiwandiiko temujja kubula oluvannyuma lwange)) omaru yagaana era n’aziyiza nga agamba nti: ((ye Abaddeki? Awunze n’obulwadde?!Ekitabo kya katonda kitumala)). Mikwaanogye negijja negyongera kukiga-mbokye ekyo nga balumirwa nebagamba nti: agambye nti: ((obulwadde bumuyinzizza amaanyi)) ne bawandiika mubitabo byabwe ebiyitibwa nti bituufu – oluvannyuma lw’okwogera omuswiiba ogwo – nga biva ku Ibin Abbasy nti ye yagamba nti: ((obuzibu bw’abuli kikangabwakyonna ekigwaawo bw’ava kukugaana mubaka wa katonda (saw) kubawandiikira kitabo kulwookwa wukana kwaabwe n’okw’ogera ebitajja)).[1]
Awamu n’ekyo ekikolwa kya Omar kyabawundira emitima gy’abwe, ne bamuyambako nebamugoberera kukigambokye okusinziira kubirimu byonna, okwo kwebasinziira nebagamba nti be ba Ahal Ssunna!!
Ekigambo kya omaru kyeyagamba lye Ttafaali erisooka, era gwe musingi ogwazimbirwaako amadhihibu g’abwe … Bwekibeera nti wano web’atandiikira kati bagenda kukomawa?
Abubakari yebagala obwa Khaliifa, kyeyatandiikirako kugaana kw’ogera Hadiith z’amubaka wa katonda (saw) n’okugaana okutunula mu Sunna za Nabbi (saw) munso-onga zonna eziba zibaddewo, kyeyava agamba nti: ((mazima mmwe mw’ogera Hadiith okuva kumubaka wa katonda zemugenda okwawukaniramu, ate nga abantu abaliddawo oluvannyuma lwammwe bebagenda okuba-singa okwawukana, kalenno temwogera kintu kyonna kyonna nga kiva kumubaka wa katonda, omuntu yenna ababuuza, mugambe nti: wakati waffe ne wakati wammwe waliwo ekitabo kya katonda))![2]
Bwatyo n’abeera nga yafuula okwawukana kwa abantu abamu nga musingi gwa kugaana Hadiith nga ky’atya kudda eri sunna, n’asalawo okudda eri ekigambo kya omaru ekyasooka nti ((Ekitabo kya katonda kitumala))!
Ekyo kyennyini Nabbi (saw) kyeyagamba neyeekesa mukyo, kyeyava agamba nti: ((wasuubirwa omusajja nga yesigamye kuntebeye, b’ogere Hadiith mu zimu ku hadiith zange, agambe nti: wakati wammwe newakati waffe waliwo ekitabo kya katonda omugulumivu, kyetwasanga mukyo nga kiri Halaal, tukifuule Halaali, ate kyetwasanga mukyo nga kiri Haraamu, tukifuule Haraamu!!
Abaffe mulabe buli kyonna omu baka wa katonda kyayafuula Haraamu kiringa katonda kyeyaharamusa))[3]. Olabye obukyaamu engeri gyebwa kakatamu mukiseera ekiberyeberye?
Oluvannyuma Abubakar yagezaako okuwandiika Hadiith, okutuusa lwez’awera Hadiith bikumi bitaano, naye teyabukeesa okujjako nga az’okyezza zonna[4]!!
Tulina okw’ogera ku Abubakari nga tumuwakanya kunsonga y’okw’okya Hadiith z’omubaka wa katonda (saw) ebbanga lyetunaamala nga tuli mumulembe ogutali gwakuteeka mimwa munsawo, kyetuva tugamba nti: omulimu gwe yakola ogw’okukungaanya Hadiith ebikumi ebitaano gulimbisa ebigambo by’abwe ebigamba nti okugaana okuwandiika Hadiith kw’alinga kwava ku mubaka wa katonda (saw), awamu n’okujjukiza nti okukungaanya tekirina makulu malala gonna okujjako okuwandiika nga twesembesa ekigamba nti nazokyo, obwo bujjulizi okuva muye nga bulaga nti tewaaliwo kugaana kuwandiika Haiith mukusooka. N’obujulizi obulala okuva muye obugamba nti yaz’okya nga tekiva kukuziyiza okw’asooka mu kuziwandiika, wabula kulwa-nsonga ya kutya Hadiith ezo butakwatagana nakituufu kyennyini, nakubeera nti yatya kwettika by’onoono byaazo zireke kubeera z’abulimba nga kiva kukukaka saakwe nti za Nabbi (saw)!.
Ekyo kya mubyewuunyisa ate nga bipyannyo: okusooka: omuntu alinga oyo tekimwetaagisa eri kkubo nga eryo mukukungaa nya Hadiith, ye nga omutwe omulamuzi, kimusobokera okugamba ba swahaba abakulu n’abakwaasi ba sunna mubo babeerenga bakungaanya Hadiith zebalina zebakwaata nezebawandiika nga b’aziwulira okuva ku Nnabbi (saw), oluvannyuma abawe omulimu gw’okunoonyereza n’okukakasa obutuufu bw’a-zo n’obutabeeramu bukyaamu bwonna, ekyo singa yalina omululu ogulumirwa Hadiith ezo,
Okusingako okubeera nga okukungaanya Hadiith oku-va kumuntu omu oyo gwa atayogera!
Eky’okubiri: Bwetugerageranya kukiseera kyeyasira-mukiramu ekiberyeberye kiba tekimwetaagisa kweya-mbisa muntu yenna mukwogera Hadiith okuva ku Nabbi (saw) mu Hadiith ezo zonna ebikumi ebitaano, kubanga tekirina era tekijja mumagezi okubeera nga talina byeya-wulira okuva ku Nabbi (saw) awatali kweyambisa muntu mulala yenna, ne wankubadde mukigero ekyo kyeyaku nngaanya, ekyo kiraga nti yayokya Hadiith zeyawulira ku Nnabbi (saw). Singa tubivuddeko netugamba nti byeyayokyo teyabiwulira ku Nabbi (saw)! Ekibuuzo wano kijja nti lwaki teyakungaanya z’eyawulira kulw’obu-yinzabwe nga azijja kunannyini bubaka (saw) abaffe yenga amagezi gamubaamuuseeko kumulembe gwa Nabbi (saw) nga tasobola kutegeera byeyawulira! Oba kyeyatya mu kuwandiika Hadiith kubeeranga emirembe egiddawo gitegeera omaru kyeyaziyiza?!
Eky’okusatu: Abubakari yayanjuluza n’olulimirwe nti ab’awulira Hadiith ezo ku Nabbi bonna besigwa, kati kivaawa okubabuusabuusaamu oluvannyuma lw’o kube-esiga? Era lwaki teyakola ekimukakatako kukubeera nga azanjula mu ba swahaba asobole okukakasa amazima g’oyo gweyesiga asobole okuzisemba, oba ategeere obuli-mbabwe amuyigirize? Okubikka kw’ebyo n’okuzibiriza amaaso kunsonga ezo tekulaga kunyooma sharia, era nekuvumb bula ensonga ez’ekweese emabega w’okwokya a Hadiith? Enkola ey’ewuunyisa bwetyo kuludda lwa sunna entukuvu yasobola okutegeeza oyo atayatuza nga abijja kukwagala kwe, okubeera nti asuubira okugwaawo ekikangabwa oluvannyumalwe nga bwetusoose okw’ogera muhadiith ya Ariikah.
Ekisinga okwewuunyisa okusinga awo, kwekubeera nti byayogerwa okuva ku Nabbi (saw) mumakubo mangi nga yekesa okukoma ku Qur’an yokka awatali sunna, n’okuka-ngavvula abayahuudi n’abanaswaara kubanga bo nga basoma Tawurat ne Enjiil byokka nebatagasibwa nabyo byombiriri. Kulwensonga nti tebafaayo kukwaata ku nnyukuta n’e mwebyo Ba Nabbi babwe byeb’abaleetera.[5]
Omaru yajja, n’akakasa okuziyiza Hadiith n’ayitiriza okunyigiriza ba swahaba abo ab’alinga bava mu madiina okugenda mubibuga ebirala, nga abagamba nti: mmwe mugenda eri abantu b’ekyaalo abalina okuwuma kwa Qur’an nga okuwuuma kwenjoki, temubazibikira ne Hadiith nemubatewaanya, mutongoze Qur’an ate muke-ndeeze Hadiith eziva ku mubaka wa katonda nange ndiwamu nammwe)).[6]
Okutuusa ka-abi bin Qurudha abantu bekuufa balinga bamubuuza ku Hadiith z’omubaka wa katonda (saw) nayenga tabaddamu nga abagamba nti: Omaru bin Khat-twaabu yatuziyiza n’atugaana)).[7]
Bweyamala neyebuuza kubaswahaba mu kuwandiika Hadiith z’omubaka wa katonda (saw) n’okuzikunngaanya, bonna nebeegatta kwekyo, naye ate oluvannyuma lwekyo yajja ate n’alagira buli yenna awandiiseewo Hadiith oba ekintu kyonna abeere nga ekisangulawo![8]
Bweyamala n’ayita buli alinawo ekitabo oba akab’a-awo nga kaliko Hadiith abeerenga akamuleetera, neba-lowooza nti obo oly’awo ayagala kuzikungaanya, bweba-mala okuzikunngaanya w’ali yaz’okya n’omuliro[9]!!
Bweyamala n’asiba abamu kubakulu mubaswahaba mu madiina okutuusa lweyafa. Olwensonga nti b’alinga tebagendereraku biragirobyo mukukisa Hadiith okugeza nga Ibin masuud, Abi Dar-daa-e[10], Abdullah Ibin Huzaifa, Aqaba bin Amir, ne Abi Huraira[11].
Omaru teyakoma kwebyo byokka wabula yagezaako okulwaanirira ku kikolwaakye nga aw’ayiriza ba swahaba bonna nti balimba mu kw’ogera Hadiith okutuusa lweya yimirira nga abuulirira mubo ebigambo ebibi, n’agamba nga abuulirira nti: mazima Hadiith zammwe zezisinga obubi, ate ebigambo byammwe byebisinga obubi, omuntu ayimira mummwe ayimirire nakitabo kya katonda, bwe-kitabeera ekyo atuule wansi)).[12]
Mubikolobero bya omaru ebyewuunyisa, ye teyakoma kukuziyiza Hadiith zokka, wabula yagaana abamanyi mu ba swahaba okutoola fatuwa nga agezaako okufuula omulimu gwa fatawa nti gweyawulidde bafuzi bokka.
Yava ku Ibin Siiriin nti omaru yagamba eri Abi Musa nti: ((Najjirwa amawulire nti mazima ggwe otoola fatuwa kubantu nga ate toli Amiiru?))
Yagamba nti: yee. N’amugamba nti: ebintu birekere bannannyini byo abali kubufuzi)).[13]
Ebisoose byonna byegattibwaako eri abasunni naye b’amulwaanirirako n’okweyita okw’obulimba kwebasiba ku Nabi (saw).
Kubanga bo bakakasa nti: mazima Nabbi (saw) yazi-yiza okuwandiika Hadiith!!
Kati ngeriki Abubakari gyeyawandiikamu Hadiith bwekibeera bwekityo okutuusa lweya kungaanya Hadiith bikumi bitaano, oluvannyuma n’azookya?!
Era ngeriki omaru gyeyeebuuzaamu ku ba Swahaba mu kuwandiika bonna nebakyegattako, nebawandiika, bweya-mala n’azookya?!
Bwekibeera bwekityo kati Hadiith ya Ariikah kitege zaaki?
Lwaki baziyizibwa okwefanaanyiriza ne banannyini Tawurat ne lnjiil?
Ebibuuzo Bingi byanjawulo, Naye tekuli ansa!!
N’ebitali ebyo bingi ebikulaga ebikwangala ebikulaga ebikwangala byebeeyita nabuli kyonna kyebaleeta okume-rengula nakyo amadhihibu g’abwe!
Omulembe gwa Othuman negujja, yayimirira nga abuulirira n’agamba nti: ((Tekisaanira eri n’omu kwogera Hadiith etawulirwaako ku mulembe gwa Abubakari ne kumulembe gwa omaru…))[14]
Naye mu-awiya alina engeri ndala ate kuludda lwa Sunna, okuziyiza okuwanvu kwamuyambako nekumu kubira ekkubo mu kuwandiika Hadiith n’okuz’ogera … nabeera nga yayimirira mubitendo bibiri:
Mu kisooka: okuziyiza Hadiith zonna okujjako Hadiith eyaliwo kumulembe gwa Abubakari ne omaru ne Othumani[15]. Naye Hadiith e’zaliwo ku mulembe gwa Imaamu Ali (as) ezo z’agaanibwa, kubanga Imaamu Ali ne Ibin Abbasy n’abalala bo b’ayogera Hadiith ez’aziyizibwa oluberyeberye.
Mu ky’okubiri: yayita abantu bateekewo Hadiith ez’obu limba nga z’ogera kubulungi bwa Abubakari ne omaru, ne Othumani ne baswahaba abalala abalina okuyo-mba gana kwonna ne Imaamu Ali (as) n’abantu bennyumba ya Nabbi (saw)! Okutuusa Hadiith lwezayi-tirira ez’obulimba abasomi ba khutuba bazijjulula kubitu-uti, abazadde nebaziyigiriza ab’anabaabwe, okutuusa ab’amazima abasinga obungi lweb’alowooza nti zo zamazima bwebatyo nebaz’ogera, singa bakimanya nti z’abulimba tebalibadde abaz’ogera.
Naye mwennyini mukiseera ekyo n’oluvannyuma lwakyo yalinga amaze okulagira abasirikale babeerenga bagoba buli yenna ayogera Hadiith nga eri kubulungi bwa Imaamu Ali (as) n’abantu bennyumba ya Nabbi (saw), era tebakkiriza bujulizi bw’abwe, era babalimbise babawaayi-rize n’okubeeranti bazuulawo ebipya mu Ddiini!.
Nekifuuka gyebali nga buli yenna aleeta Hadiith ya Ali oba abantu bennyumba ya Nabbi (saw) oba Hadiith za Nabbi (as) abalibwa nga mulimba nga ne Hadiithiye, yetamibwa!
Olwensonga nti Hadiithize tezikwa tagana ne Hadiith zebasasaanya ba answaari b’obwa Khalifa omawiyya okutuusa lwezayatiikirira[16]!
Abamu kubamanyi be kisunni kunkomerero ye kyaasa eky’asooka b’asobola okulaba n’okutegeera akabenje akaava mu kugaana okuwandiika Hadiith mubutongole, nebeyambisa akakisa ke kiragiro kya omaru bin Abdul Aziizi okubeera nga bakungaanya Hadiith n’okuzi-wandiika, naye ekyo ky’aliwo luvannyuma lwakubeera nga z’atuusibwaako ekyazituukako neziyingiramu ekyazi-yingiramu, abantu abo nga bakulemberwa zuhair ya asinga abantu obutaagala ba omawiiyiina – batandiika okuwa-ndiika eby’ali munsawo z’amikwaano gy’abwe Muhadiith ez’ateeke bwaawo n’ezeebikwangala n’abasinga obungi mubo nga balowooza nti zamazima, era nebaleka zeyaya-wukanako kubanga zo Hadiith za bashia abo abataago-ndera ba bani Omayya munzikiriza nemubya Siyyasa.
Omaru bin Abdul Aziiz abalibwa nti omulembegwe gwegwaali entandiikwa y’okuggulawo okuwandiika Hadi-ith, teyalagira kubeera nti Hadiith zijjibwa kuba Nannyi-nizo, wabula yawandiika eri Abubakar bin Muhammadi bin Hazim amuwandiikire Hadiith Zanabbi ez’akakatawo gy’ali ne Hadiith za omaru[17]. Tekikwekweekako kukima-nya nti Hadiith za Nabbi (saw) zisangibwa eri ba Nannyi-nizo abo katonda beyasengejja n’abatukuza, era balinawo ebirungi binji mubantu abatuufu ne mubitabo by’abantu ebituufu, ebirungi byabwe tebibalika, tewali mulala atali abo nti alina Hadiith ziry’oke zinoonyezebwe kuye okujjako nga banoonya Nkyenga za mazima nabukyaamu, singa Ibin Abdul Aziizi Yali ayagadde mazima gennyini y’aliganoonyezza mubanannyinigo sosiganoonya kumuntu eyalwaanyisa ba nannyini Sunna za Nabbi entukuvu. Eki-tegeeza nti ye teyategeera mazima kubanga yalemwa okumanya ba nannyinigo, nayenga mukutwaaliza awamu yagaziya ekisaawe mumaaso g’abogezi ba Hadiith oluvan-nyuma nga amaze okulaba ebigendererwa by’okuziyiza okuziwandiika mukifananyi ekye yolefu nga kyeky’okwe-sambisa abantu baleke Sunna za ba Ahalul bait (as), babeeranga b’ekwaata ku sunna za omaru ezo ezateeke-bwaako ennyo ebiro woozo by’abantu okuziwandiika nga ziriwansi wakateni ya Hadiith z’omubaka wakatonda (saw)!!
Nawanonno abawandiisi ba Hadiith b’ekungaanya we bali n’ebitabo eby’awandiikibwa, ebiyitibwa: Sswihaah, Assunan ne Al masaaniid, Swahiih nebitabulwaamu obulimba n’ebikyaamu nga bingi, nga ebyo byakemebwa nabo okusinziira ku Siyaasa ey’obulyazaamaanya ey’eki-siru ensaliriza eyo eyabafuulira amazima nga bukyaamu ate nefuula obukyaamu nga ge mazima!
Mu Sunna ezikolerwaako, abasunni b’az’awukanako mu bamanyi b’abwe, nga bagenderevu, era nga bakimanyi bulunginnyo, nga omaru bweyakola okusangulawo ((Hayya Alaa Khairil Amal)) mu kw’aziina, nga Othumani bweyakola okuleka okusala ku sswala mubiseera bya Hajji, n’okwongera mu kwaaziina kulunaku lwa Juma. N’okunaaba ebigerebyombiriri mukufuna wuzu mu kifo ky’okusiiga, n’ebirala bingi nnyo. Nga mu-awiyya bweyakola mukukyuusa sunna ekyennyume kya Imaamu Ali (as) n’akendeeza ku Takibiira mu Sswala, n’agaana talibiya mu Hajji, n’akakasizaddala ab’asooka by’ebazu-ulawo muddiini, abayambibe nebajja nebakookeramu Hadiith Nnyingi nga bagumya n’okukakasa ebyo byebasa-asaanya.
Nemwebyo ebyakuumibwa mubitabo by’abwe eby’esi gibwa: Hajjaaji ssafaaki yayimirira nga abuulirira mukuyi-giriza abantu wuzu! N’abalagira okunaaba ebigere by’ombiriri emirundi esatu esatu era n’aka lattirannyo kunsonga eyo, okutuusa anasi bin malik lweyayimirira, swahabiyya muweereza w’omubaka wa katonda (saw) n’agamba nti: katonda yayogera mazima, ate Hajjaaji ayogedde bya bulimba! Katonda yagamba nti: [musiige emitwe gyammwe n’ebigere byammwe].[18]
Bwebatyo bwebatabula Sunna ez’okukolerako nga bazitabulamu ebikyaamu ne bidi-ah nga bweb’ako la ku Sunna ez’okwogera mubigambo eby’ekitiibwa.
Bwekyamala okubeera nti mubyeb’akungaanya mu Sunna mwaalimu obukendeevu n’okubuza buza n’oku-koonagana, okutuusa lwe kyayatiikirira nga kiva ku Abi Haniifa Nnuumaan omukulu wa amadhihibu ga Hanafiyya nti yalinga aleka Sunna ne Hadiith z’omubaka wa katonda (saw) n’asalawo okukolera kundowoozaye[19] awamu n’oku-beerawo etteeka lya Sharia eryayogerwa ne Sunna ez’eki-tiibwa ez’akuumibwa eri ba Ahalul bait (as) ab’okubiri ku Qur’an entukuvu, nga abamanyi b’abwe abasinga bweb’awalirizibwa okukolera kundowoozayaabwe n’oku-lungiya ebintu ebimu, nebabeeranga b’ayingizaawo ebintu ebyo nga emisingi emipya ogy’okujjamu sharia, ne babiyita nti osuululfiqih, nabuli yenna eyagoberera emira-ndira gy’ebikolo ebyo tukisanga nga yegatta butereevu mu kumenyawo Sunna n’okugezaako okuzittira ddala. Olwe-nsonga nti ab’aziyiza okuwandiika Hadiith begabira bo bennyini obusobozi bw’amaanyi ate nga bugazi nnyo mungeri y’okunyiikiira ekyennyume kya Hadiith z’asharia y’obusiraamu, nebageragera nya ebintu n’ebibifaanana nebalungiya ebintu ebi mu kulw’okwagala kw’abwe. Ekyo kyabatuusa eri okunonooza okw’obutata muntandiikwa yensonga nga balinnyirira abamu kuba swahahaba nga bakakasa nti okwo okunyiikira kuli Bidi-a mu Ddiini kulw’okwawukana ku Hadiith zo omubaka wa katonda (saw), nekibeera nti okuddirira kwebyo bakhaliifa babwe byebanyiikiira kubyo, kwa bafuula abantu abafunawo ekkubo eddala nga lya maanyi mukuyimiriza okulinnyirira n’okuvumirira baswahaba abakulu, nga ekyo kibeerawo nakufuula nsibuko y’abyo nga ye Hadiith ey’ekitiibwa. Basobole okuwonya Qiyaasi yazaidi n’okulungiya kwa omaru.
Kale tukkirizza, kyali kirungi nnyo okusigalawo kwa ijitihadaat ezo (okunyiikiira) wabula enn’eyisa ezitaali kukigero kya sharia entukuvu, nga ate twannyonyoddedda muntandiikwaawatali kukoonagana kwonna nti abafuzi okuziyiza okuwandiika Sunna n’okuz’ogera, n’okuwagira okuziyiza okwo okuberanga Qur’an ey’ekitiibwa tekwa-atibwa, ate ebiseera ebimu nga balagira butagiragajjalira n’ebiringa ebyo mubujulizi obwempewo. Kubanga okud-dirira kundowooza – buli lwekubeeramu ensobi – kuteeka-wo ekifaananyi kyamaanyi kubo okubeera nti b’eteeka mubifo ebitali by’abwe, nekibeera nti tebalina buyinza bugamba ba Swahaba nti: ((mazima Hadiith zammwe ze Hadiith ezisinga obubi))!! Okusingako okutya okusasaana kwa amazima mukusasaanya Hadiith ez’ogera kubulungi bwa Ba Ahalul Bait (as) abanyagi bwa Hakki yaabwe.
Amazima ago abafuzi gebatayinz kuwuliriza n’akatono, nekibeera nti b’alinga balina okuziyiza Hadiith okuzooge-ra n’okuziwandiika mumikono gy’aba Swahaba muleke kubeeramu kyakulwaanyisa kyonna ekya Hadiith nga kye beyambisa mu maaso g’abafuzi okw’ogera ku ngeri ya siyaasa y’abwe nekkubo lya Fiqih w’abwe.
Okusinziira kwekyo kitegeerekeka nti ebikolo bya Fiqih w’abwe by’akulira ku kugezaako kumoggolawo Sunna nakuzitta oku viira ddala munsibuko y’azo, awamu nekyo n’okutuusa olw’aleero olaba abeteeka mu maaso nti bebaasooka bannaabwe mukuteeka wo omusingi gwa osuulu: wetegereze ensonga eyo, otegeere amazima ojja kumanya ba nannyinigo.
Mubintu byetwanjuluzza netubinnyonyola mu bitundu ebisoose kitegeerekeka bulungi okubulawo kw’obwe-nkanya nensonga eyekwasibwaako mu bintu abantu byeb’ateekawo n’okugwa kw’ebyo byebeyita byonna n’okukyuusa kyuusa kw’abwe okwonoonefu, katulekere omusomi omwenkanya atunuulire mukulongoosa okweki-manyi nsonga kumutwe ku buli kyonna ekyateekebwaawo munnemuluguunya n’ebyazuulibwaawo nga byabulimba ku Bushia ne byetukulembezza mukusooka mu Nnyanuku-la n’obujulizi obujjeewo obubonero bw’omuyombi waffe nebulaga okukoonagana kwabwe sinsonga ku musingi gw’andowooza oba kumusingi gwa nzikiriza.
[Ne mukama katonda alunngamya gwa aba ayagadde eri ekkubo eggoloko].
N’a matendo gonna ga katonda omulezi w’ebitonde byonna, n’ebyengera bibeere ku muhammadi ne kuba-ntube ab’atukuzibwa.
Nsaba katonda akulunngamye kale n’awe nsabira fenna tuyingire mu Jjana.
Kiwedde okuzzibwa mululimi
Oluganda nga ennaku z’omwezi
05 – 01 – 2000, makibuga
Qum – IRAN.
[1] - Swahiih Bukhur 5: 137 ne 7: 9. Swahiih Musilimu 5: 76. Musinad Ahmad 1: 323 ne 324 ne 336.
[2] - Tazikiratul Huffaaz, ekya Zahabi 1: 2-3. Tarijumat Abibakar.
[3] - Sunan Ibin majah 1: 6/12. Sunan Ttirimiz 5: 37/2663. Yagamba nti eyo Hadiith Nnungi Hassan – Swahiih. Sunan Abi Dawuuda 4: 200/4664 ne 4605 luzuumu ssunna. Musinad Ahmad 6:8. Musitadrik Hakim 1: 108. Yagamba nti: Nago Swahiih. Musinad Sshafi-e 390: 430. Kanzul Ommaal 1: 173/877.
[4] - Tazikiratul Huffaaz 1: 5. Kanzul Ommaal 10: 285.
[5] - Sunan Ttirimidh 4: 104. Musinad Ahmad 160: 4 ne 218 ne 218. 5: 266, 6: 26.
[6] - Tazikiratul Huffaazi 1: 7. Sunan Ibin Majah 1: 12. Sunan Daraimi 1: 85. Musitadirikil Hakimu 1: 102.
[7] Musitadirikil Hakimu 1: 102. Kanzul Ommaal 9: 447.
[8] - Taqiyiidil Ilim, ekya khatwiibu al bagidad: 53: 53.
[9] - Taqiyiidil Ilimu: 53.
[10] - Musitadirikil Hakimu 1: 110.
[11] - kanzul Ommaal 10: 291/ 29472 ne 29479.
[12] - Tarekhel madiina 3: 16.
[13]- Kanzul Ommaal 10: 298/29505.
[14] - Musinada Ahmad 1: 363, kanzul ommaal 10: 195/2949 Ibin Sa-ad.
[15] - Swahiih Musilim 2: 718 kitab zaka. Ne AL Kamil, ekya Ibin Adyi: 133. Musinada Ahmad 4: 99. Tazikiratul Huffaz 1: 7. Tarekh Damashiq, ekya Ibin Asakir 3: 160. Tadiwiin ssunnah sshariifah, ekya seyyidil Jalaal: 474.
[16] - Shareh Nahajul Balaagh, ekya Ibin Hadiid 11: 44 – 46 ne 4: 63. Ne Naswa-ehil kafiyya limani yatawalla mu-Awiyyah, ekya Muhamamddi bin Aqiil: 97 – 99.
[17] - Sunan D’aramiyy 1: 126.
[18] - Al Ma-eda 5: 6. Ne mu Tafusiiri Ttwabar 10: 58/11475. Ah kamul Qur’an. Ekya Ibin Arabi 2: 577. Annasikh wal mansuukh, ekya Ibin arabi 2: 198. Al mihiwar aliwajjiizi 5: 48. Tafusiir Rraazi 11: 161. Tami-ul Ah kamul Qur’an, ekya Qurtubi 6: 92. Tafusiir Ibn kathiir 2: 27.
[19] - Tarekh Baghidad, ekya khatwiibul Baghidady 13: 412.


text:
Gavumenti ekkirizza okwongeza abakozi baayo emisaala
Minisitule evunaanyizibwa ku nsonga z'abakozi ba Gavumenti erangiridde mu butongole nga Gavumenti bw'egenda okwongeza emisaala gy'abakozi baayo okutandika ne Kasambula w'omwaka oguggya mu mwaka gw'ebyensimbi 2018/ 2019 .
Bw'abadde ayogera mu lukungaana lwa bannamawulire ku ssengejjero ly'amawulire erya Gavumenti mu Kampala, Minisita Muruli Mukasa agambye nti olukiiko lwa ba Minisita olwakubirizibwa Pulezidenti Museveni ku nkomerero ya ssabbiiti ewedde, lwasalawo emisaala gy'abakozi ba Gavumenti gyongezebwe.
Ye omubeezi wa Minisita w'ebyensimbi avunaanyizibwa ku kuteekerateekera eggwanga agambye nti enteekateeka n'ennambika y'emisaala gino yaakufuluma oluvannyuma lw'akakiiko akatunuulira emisaala gy'abakozi ba Gavumenti nga kamaze okufulumya alipoota


text:
Ekiseera ky'okwabya olumbe nga kituuse abennyumba y'omugenzi batuula ne bateesa ku ntegeka y'okwabya olumbe nga bayambibwako Omukulu w'Olujja, okuyita mu kiraamo ky'omugenzi n'ebirala byonna ebyetaagisa.
Bwe wabaawo enkaayana yonna mu bamulekwa oba enfuuzi ku nsonga ezitali zimu ezikwata ku kiramo oba ku bintu ebirala eby'omugenzi ,
- ng'Abennyumba tebasobola kuzigonjoola ,
- enkaayana ezo zikolebwako nga ziyita mu mitendera
- Ziso,okera mu lukiiko olw'Olunyiriri
- Olw'Omutuba,
- Olw'Essiga noluvannyuma olw'Akasolya ,
- Okutusa enkaayana bwezimalibwawo.
Bwe zirema ziweerezebwa ewa Katikkiro e Mengo kubanga ye Kamalabyonna.


text:
Abaagala okubba ettaka ly’Obwakabaka mungeri ey’olukujjukujju nga beeyambisa amateeka ag’ekimpatiira balabuddwa okukikomya bunnambiro kubanga amateeka gabarindiridde. Kino kiddiridde kkooti okusazaamu ekiragiro bannakigwaanyizi kyebabadde beeyambisa kubba ettaka ly’Obwakaba. Kkooti enkulu esazizaamu ekiragiro ekibadde kyeeyambisibwa abantu ab’enjawulo okugezaako okubba ettaka ly’obwakabaka. Ekiragiro kino kyaali kyaayisibwa kkooti nga kiriko abantu abatali bamu bekiwa olukusa okwezza ekitundu
Tag: Gambuuze
Emmunyeenye Za Uganda: Umar Ssemata Omuzannyi W’ensambaggere
Abatendesi Bakuguse Abatendesi 76, Bawereddwa Ebbaluwa
Omujulizi Kalooli Lwanga: Ebirinzi Gyeyazaalibwa Waafuuka Kifo Kya Bulambuzi
Abajulizi ba Uganda baali bavumu naye bonna baalina webaggya obuvumu buno wamu n’okubunyweza. Kalori Lwanga ajjukirwa nnyo, ong’omuvubuka embula kalevu eyayagala ennyo banne era nga yabalungamya okusobola okunywerera mu ddiini. Charles Lwanga amanyiddwa ennyo nga Kalooli Lwanga, y’omu ku bajulizi Abakatoliki 22, abajjukirwa buli nga June 03, e Namugongo. Omujulizi Karoli Lwanga
Abavubuka Ba NRM Benyamivu: Baagala Baminisita Abatakola Bagobwe
Abavubuka ba NRM mu Kampla ne Wakiso bambalidde baminisita abatakola abatakola nga bagamba nti bano bebatandise okuvumaganya ekibiina kyabwe. Bano nga bakulembeddwamu Ssentebe w’Abavubuka ba NRM, mu Wakiso, Ssewava Mukasa bagamba nti baminisita abatakola bebaviriddeko emirimu gya gavumenti okwetuuma.
KATIKKIRO ALAMBUDDE ATLANTA
Arsenal eneetwala FA CUP??
Bya BBC Sport Winning the FA Cup final would make it "a better season" for Arsenal, says midfielder Alex Oxlade-Chamberlain. The Gunners missed out on a place in the Champions League for the first time in 20 years after finishing fifth in the Premier League. Arsenal face Chelsea at Wembley on Saturday (17:30
Okuziika Andrew Felix Kaweesi e Lwengo
EBITUNDU N’ABANTU – Kanyanya
Leero mu katundu kaffe ebitundu n'abantu tukuleetedde ekitundu ekimanyiddwa nga Kanyanya wano ku lw’e Gayaza ekimu Ku bitundu abatuuze gyebatalima kambugu na poliisi olw’engeri gy’ekolamu emirimu gyayo mu kitundu. Eno tusanzeyo n'omwana ow'emyaka ekumi n'etano agambibwa okukubwa poliisi n’agongobala era kati aliko obulemu obutamusobozesa kubaako nakyeyeekolera. Kuno bagattako obwavu obubasekenya n'obucaafu obuli


text:
Essuula 1
1 Pawulo omutume wa Kristo Yesu olw'okwagala kwa Katonda, ne Timoseewo ow'oluganda,
2 era abatukuvu, ab'oluganda abeesigwa mu Kristo ab'omu Kkolosaayi: ekisa kibeerenga gye muli n'emirembe ebiva eri Katonda Kitaffe.
3 Twebaza Katonda Kitaawe wa Mukama waffe Yesu Kristo, nga tubasabira ennaku zonna,
4 bwe twawulira okukkiriza kwammwe mu Kristo Yesu, n'okwagala kwe mulina eri abatukuvu bonna,
5 olw'essuubi eryaterekerwa mu ggulu, lye mwawulira edda mu kigambo eky'amazima ag'enjiri,
6 eyajja gye muli; era nga bw'eri mu nsi zonna, ng'ebala ebibala era ng'ekula, era nga ne mu mmwe, okuva ku lunaku bwe mwawulira ne mutegeera ekisa kya
7 Katonda mu mazima; nga bwe mwayigirizibwa Epafula muddu mu nnaffe omwagalwa, ye muweereza omwesigwa owa Kristo ku lwaffe,
8 era eyatubuulira okwagala kwammwe mu Mwoyo.
9 Naffe kyetuva tetulekaayo, okuva ku lunaku bwe twawulira, okubasabira n'okubeegayirira mulyoke mujjuzibwe okutegeeranga by'ayagala mu magezi gonna n'okutegeera eby'Omwoyo,
10 okutambulanga nga bwe kisaanira Mukama waffe olw'okusiimibwa kwonna, nga mubalanga ebibala mu buli kikolwa ekirungi, era nga mukuliranga mu kutegeera Katonda;
11 nga muyinzisibwanga n'obuyinza bwonna, ng'amaanyi ag'ekitiibwa kye bwe gali, olw'okugumiikiriza kwonna n'okuzibiikiriza awamu n'okusanyuka;
12 nga mwebaza Kitaffe, eyatusaanyiza ffe omugabo ogw'obusika obw'abatukuvu mu musana,
13 eyatulokola mu buyinza obw'ekizikiza, n'atutwala mu bwakabaka obw'Omwana we omwagalwa;
14 mwe tubeerera n'okununulwa, kwe kusonyiyibwa kw'ebibi byaffe:
15 oyo kye kifaananyi kya Katonda atalabika, omubereberye ow'ebitonde byonna;
16 kubanga mu oyo ebintu byonna mwe byatonderwa, mu ggulu ne ku nsi, ebirabika n'ebitalabika, oba nga ntebe za bwakabaka, oba bwami, oba kufuga, oba masaza; ebintu byonna byatondebwa ye, era ne ku lulwe;
17 naye ye w'olubereberye mu byonna, era ebintu byonna bibeerawo mu ye.
18 Era oyo gwe mutwe gw'omubiri, ye kkanisa: oyo lwe lubereberye, emubereberye ow'omu bafu; ye alyoke abeerenga ow'olubereberye mu byonna.
19 Kubanga Kitaffe yasiima okutuukirira kwonna okubeeranga mu ye;
20 n'okutabaganyisa ebintu byonna eri ye yennyini mu ye, bwe yamala okuleeta emirembe olw'omusaayi gw'omusalaba gwe; mu ye okutabaganyisa oba eby'oku nsi oba eby'omu ggulu.
21 Nammwe, bwe mwali edda bannaggwanga era abalabe mu kulowooza kwammwe mu bikolwa ebibi, naye kaakano yabatabaganyisa
22 mu mubiri ogw'ennyama ye olw'okufa, okubanjula abatukuvu, abataliiko mabala abatanenyezebwa mu maaso ge:
23 bwe mubeera obubeezi mu kukkiriza, nga munywedde, nga temusagaasagana, so nga temuvudde mu ssuubi ly'enjiri gye mwawulira, eyabuulirwa mu bitonde byonna ebiri wansi w'eggulu; nze Pawulo gye nnafuukira omuweereza waayo.
24 Kaakano nsanyuse mu bibonoobono byange ku lwammwe, era ntuukiriza ebibulako mu kulaba ennaku kwa Kristo mu mubiri gwange olw'omubiri gwe, ye kkanisa;
25 nze gye nnafuukira omuweereza waayo, ng'obuwanika bwa Katonda bwe buli bwe nnaweebwa gye muli, okutuukiriza ekigambo kya Katonda,
26 ekyama ekyakwekebwa okuva edda n'edda n'emirembe n'emirembe: naye kaakano kyolesebbwa eri abatukuvu be,
27 Katonda be yayagala okutegeeza obugagga obw'ekitiibwa eky'ekyama kino bwe buli mu b'amawanga, ekyo ye Kristo mu mmwe, essuubi ery'ekitiibwa:
28 gwe tubuulira ffe, nga tulabula buli muntu, era nga tuyigiriza buli muntu mu magezi gonna, tulyoke twanjule buli muntu ng'atuukiridde mu Kristo;
29 n'okufuba kye nfubira era, nga mpakana ng'okukola kwe bwe kuli, okukolera mu nze n'amaanyi.


text:
Omuyimbi Cinderella Sanyu amanyikiddwa nga Cindy Sanyu y’omu kwabo abayimbi abakyamudde abantu mu konsati ya Fik Fameica eya Kutama ku Sky Beach e Namasuba.
Cindy ng’ali wamu n’abazinyi be, bakubye abantu emiziki era bangi obwadde bawogana ennyo nti kutama maama Katonda yakuwa ebintu.
Abamu ku basajja obwedda bagamba nti eno konsati ya Kutana era Cindy otekeddwa okutama ennyo tulabe ku bintu.
Cindy n’abazinyi be, bakoze buli kabadi nga bali ku siteegi era abasajja babadde bagamba, otutta maama emisuwa gyeleze.


text:
Ekibiina „Äff-tam-tam“ Kirimu abayiimbi saako abakubi b’ebivuga nga bwebamenyeddwa wammanga: Armin Weinfurter (Endingidi enzungu esooka), Andreas Peschl (Endingidi enzungu eyokubiri), Alexander Lochstrampfer (Omulere), Johannes Lorenz (tulombooni), Andreas Weiß (Akodiyoni), Roland Pongratz (Harupu) ate ne Thomas Hille (Endingidi eya beesi omungereza jayita contrabass). Okuva mu mwaka 2008, Abavubuka omusaanvu bano ngabwebamenyeddwa waggulu, bawa ebivvulu ebyenjawulo. Bakuba okusingira ddala enyimba ez’obuwangwa bwabwe mungeri eyekikugu ennyo gyotosuubira etuukira ddala kuntobo y’omutima. Tewetaaga mizindaro singa oba ebetaaga. Eddoboozi eriva mu byuma bino lyemarilira. Music Waffe alimu ebika ebyenjawulo okusinzira ku mbeera y’abantu ate n’ensozi eziri mukituundu kino „Bayern“. Okutu kwekujja okusalirawo.
(Übersetzung: Joseph Wasswa)


text:
Molekyo(Molecule)
Molekyo zitondekabwawo nga obuziba bubiri (two atoms) oba okusingawo bwekozeemu enkwasowazo ez’enkyusabuziba (chemical bonds).
Si kikulu okuba nti obuziba bwa kika kimu oba bwa njawulo. Okiraba nti molekyo ziyinza okuba ennyangu oba enzibuwavu. Zino wansi byakulabirako bya molekyu eza bulijjo: a) Molekyu y’amazzi (H2O) b) Molekyu ya naitogyeni (N2) c) Molekyu ya Ozoni (O3) d) Molekyu ya kalusiyamu-okisayidi (Calcuim oxide) CaO e) Molekyu ya ggulukoosi, C6H12O6. Eno molekyo ekwasiwazibwa atomu za kaboni 6, atomu za k-mazzi 12, n’eza okisigyeni 6. Ggulukoosi kiba kisukaali (sugar) Molekyu ezikolebwa endagakintu(elements) bbiri oba okusingawo ze zikola ekipooli eky’enkyusabuziba (chemical comound). Amazzi, kalusiyamu-okisayidi (calcium oxide), ne ggulukoosi ze zimu ku molekyo ezikola ebipooli eby’enkyusabuziba. Ebipooli byonna ziba molekyu naye si buli molekyu nti kitooli. Molekyu ya Ozoni (O3) n’aya naitogyeni N2 si bitooli. Okiraba nti molekyo kiba “kirimba kya buziba”( a cluster of atoms) bbiri oba okusingawo ezikwasiwaziddwa(bonded) n’enkwasowazo oba “enkwaso”(chemical bonds). Molekyo ntini nnyo era yadde nga zzo nneneko ku atomu nazo zetaagisa enzimbulukusa ey’obusannyalzo(electron microscope). Buli kintu ku Nsi ne ku nkulungo endala kikolebwa molekyo era bwe kityo bwe kiri ku lufuufu olusinga mu bwengula. Molekyo ezasooka zakolebwa emyaka mitwalo ng’asatu oluvannyuma lw’okubwatuka okunene okwaliwo, emyaka egitasukka buwumbi 15 egiyise. Ze zaali molekyo ezisingayo obutini nga obuziba bwa ayidologyeni(hydrogen atoms) bbiri zegasse wamu. Ekiseera bwe kyayitawo semufu, okuva mu njuba ezibumbulukuka ne zibwatuka ne zifulumya mu bwengula ebika bya atomu eby’enjawulo n’ebika bya moolekyo eby’enjawulo, ne bijjawo ne bibuna wonna mu bwengula Kubanga atomu ezisinga mu bwengula zaali za kitondekamazzi, molekyo zino ezisinga zakwasawaza kitondekamazzi ne atomu ey’ekika ekirala. N’olwekyo kitondekamazzi yekwasawaza ne okisigyeni okukola molekyo z’amazzi. Kitondekamazzi yekwasawaza ne kaboni okukola kaboni za nakazzi (hydrocarbons), zino nga ze molekyo ezikola ebiramu byonna. Mu butuufu ekitundu eky’ebiramu ekisinga kirimu mazzi. Ne bwe waali tewannaba kubaawo nkulungo zonna, amazzi ne kaboni za nakazzi zaali zitengejja eyo mu bwengula ku bwazo. Molekyo endala zaakolebwa atomu enzito okusingawo nga sirikoni oba zaabu. Era mu bwengula kaboni za nakazzi ezimu zekwasawaza ne zikola molekyo ennene okusingawo eziyitibwa aminasidi. Enkulungo bwe zatondekebwawo, ezo ezaali zisinga okuba ewala n’enjuba ng’enkulungo ya Kibuuka (jupitor) n’enkulungo ya Ggulu (Neptune) zaakolebwa okusinga molekyo empewufu nga molekyo z’amazzi ne kaboni za nakazzi. Ensi, eyatondekebwawo emyaka nga obwumbi 4.5 egiyise yali eri kumpi nnyo n’enjuba era ng’ekolebwa okusinga molekyo enzito okusingawo nga kkalwe, sirikoni ne minero endala bye bikola enjazi mu magombe g’ensi. Tekinnakakasibwa ngeri ki na ddi amazzi, kaboni eza nakazzi ne aminasidi bwe zajja ku Nsi. Kyokka bwe zatuuka ku Nsi, aminasidi zekung’anya wamu okutondekawo molekyo endala enzibuwavu okusingawo nga ezasooka ku zino zaali asidi za libonyukiraiki oba libonnyukirayikasidi (ribonucleic acids), ne kuddako ebizimbamubiri(proteins). Molekyo y’ebiramu esingayo obunene leero y’endagabutonde (DNA). Buli molekyo y’endagabutonde erimu atomu za kaboni ezisukka mu buwumbi obubiri gattako atomu ez’ebika ebirala nkuyanja. Molekyo zonna zetaaga engeri ey’okukuumira obuziba bwazo awamu.Engeri ebbiri ezisinga okukuumira obuziba bwa mulokyo awamu zirimu: • Enkwasowazo ez’ekiyayaano ekyawamu (covalent bonding) nga mu kabonibbiri-okisadi n’amazzi. • Enkwasowazo eza ez’ekivaatiso (ionic bonding) nga mu byazi. Ku mulembe guno bannasayansi bayinza okukola ebika bya molekyo ebipya mu laabu n’amakolero nga molekyo za pulasitiika. Pulasitiika nazo molekyo molekyo za kaboni za nakazzi. Abantu era bakola molekyo empya ez’okujjanjabisa endwadde. Tumaze okulaba nti ekiyitibwa erementi mu essomabuzimbe (chemistry), ye matiiriyo ekolebwa akaziba ek’ekika ekimu kyokka yadde nga eyinza okuba atomu essukka mu emu. Ky’olina okumanya kwe kuba nti eba atomu ya kika kimu.
Kyokka ate atomu ez’ebika eby’enjawulo bbiri bwe zekwasawaza (bonding), zikola ekiyitibwa “molekyo” (molecule), kino nga era kiyitibwa kitooli (compound).
Molekyo eyinza okukolebwa atomu ez’ekika ekimu ezisukka mu emu oba atomu ez’ebika eby’enjawulo. Ebyokulabirako:
(i) Obuziba bubiri obwa ayidologyeni bukola molekyo ya ayidologyeni, H2. Eno molekyo nnyangu. (ii) Obuziba bubiri obwa okisigyeni bukola molekyo ya okisigyeni, O2. N’eno molekyo nnyangu. (iii) Obuziba busatu obwa okisgyeni bukola molekyu ya Ozoni, “O3”. N’eno molekyu nnyangu. (iv) Molekyu y’amazzi H2O, ekolebwa obuziba bwa ayidologyeni bubiri n’akaziba ka okisigyeni kamu. Eyo molekyo nzibuwavu(complex molecule). (v) Molekyu y’omunnyo, Nacl2, ekolebwa akaziba ka sodiyamu kamui nakaziba ka kololiini kamu. Eno nayo molekyu nzibuwavu.
Ki ekitali Molekyo?
Obuziba obwa namunigina ez’endagakintu teziba molekyo. Akaziba ka okisigyeni eya namunigina, O, teba molekyo. Kyokka okisigyeni bwe yekwasawaza (bonds) ne okisegyeni nga O2 , O3 oba ne yekwasawaza ku ndagakintu oba akaziba ak’ekika ekirala, eno eba molekyo.
Molekyo ezasooka ze zaali molekyo ezaali zisingayo obutono. Obuziba bwa ayidologyeni bubiri bweekwasawaza wamu. Bwe waayitawo ekiseera, semufu z’enjuba ne zibwatuka ne ziwanda obuziba(atoms) obw’enjawulo ne watondekebwawo molekyu ez’ebika eby’enjawulo ne zitandika okutseyeeya mu bwengula.
Olw’okuba obuziba obusinga mu bwengula bwali bwa ayidologyeni, molekyu zino ezisinga obungi zaagatta ayidologyeni ‘akaziba ak’ekika ekirala. Ayidologyeni yeegatta ne okisegyeni okukola molekyo z’amazzi, ayidologyeni yegatta ne kaboni okutondekawo kaboni za nakazzi (hydrocarbons), zino nga ze zizimba buli kiramu.
N’enkulungo bwe zaali tezinnabaawo, obuziba bw’amazzi ne kaboni za nakazzi (hydrocarbons) bwali buseyeeya mu bwengula ku bwazo.Molekyu ezimu zaakolebwa mu buziba obuzito okusingawo nga sirikoni oba zaabu. Kyokka era mu bwengula kaboni za nakazzi (hydrocarbons) zekwata ne zitondekawo molekyu ennene okusingawo eziyitibwa aminasidi (amino acids). Enkulungo bwe zitondekebwawo, ezo ezaali ewala okuva awali enjuba zaakolebwa okusinga mu molekyu eziwewuka ng’amazzi ne kaboni za nakazzi(hydrocarbons).
Ensi eyatondekabwawo emyaka nga obuwumbi 4.5 egiyise, yali kumpi ekolebwa okusinga molekyo enzito nga kkalwe (iron).
Sirikoni mungi ne minero endala nazo zaayingira mu nsi gye zaakola enjazi mu magombe g’ensi.
Tekinnaba kukakasibwa ddi molekyu z’amazzi, kaboni za nakazzi, ne aminasidi bwe zayingira ku nsi. Kyokka bwe zaatuuka ku nsi aminasidi zeegatta okukola molekyu endala enzibuwavu oba oli awo okusooka asidi za libonyukiraiki (ribonucleic acids) ne kuddako ebizimbamubiri (proteins). Molekyu y’ebiramu esinga obunene y’endagabutonde (DNA). Buli molekyo ya ndagabutonde erina atomu za kaboni buwumbi bubiri munda mwayo, gattako ebika bya atomu ebirala.
Molekyo zonna zetaaga engeri y’okukuumira atomu zazo awamu. Engeri enkulu bbiri ezikuumira atomu za molekyo awamu zirimu:
a) Enkwasowazo ez’ekigabanyo (covalent bonding). Enkwasowazo ez’ekigabanyo ng’eza kabonibbiri-okisadi n’eya amazzi. b) Enkwasowazo ez’ekivaatiso (ionic bonding). Ekika ekinafu nga mu njazi ezisinga obungi. Ku mulembe guno abantu bakola molekyo empya mu laabu n’amakolero. Ezimu ku molekyo ezisinga obunene abantu ze bakola mulimu molekyo za pulasitiika (plastics) ng’ebidomola bya kasasiro n’obuveera. Pulasitika nazo molekyo za kaboni eza nakkazzi (hydrocarbons). Abantu era bakola molekyo empya ez’eddagala.


text:
Emizannyo
Aba Cranes batendeka nkya
Ali Mivule
July 16th, 2013
Team yegwanga eya Cranes,yakuddamu okutendekebwa olunaku lwenkya nga yetegekera omupiira ogwokudingana ne Tanzania kunkomerero yomwezi guno. Team eno eyabazanyi abagusambira awaka yawutudde Tanzania week ewedde goal 1-0 era nga kubazanyi ababadde e Dar es Salaam,omutendesi Micho ayongedeko abazanyi mwenda (9) nebawera 25. Uganda egenda […]
Mamba Gabunga ewereddwa
Ali Mivule
July 16th, 2013
Mu Mpaka zemipiira gyebika,e Mmamba Gabunga egobeddwa mu mpaka z’omwaka guno olw’okujeemera embuga nebagaana okusamba omupiira n’ekika kya Kakoboza. Ebika bino byombi by’alina okusamba omupiira ku lwokusatu lwa week ewedde nga 10th July omwezi guno,wabula e Mmamba Gabunga n’egaana okulabikako ng’ewakanya ekya Kakoboza okutongozebwa nga […]
FUFA esengejja nkya
Ali Mivule
July 3rd, 2013
Akakiiko akakubiriza okulonda kwa Fufa olunaku lwenkya lwekagenda okutuula okwekenenya abo bonna abajjayo empapula okwesimbawo kubukulembeze bwa Fufa. Omumyuuka wakakiiko kano,Vincent Sajjabbi ategezezza nga bwagenda okuwa buli yesimbyewo edakiika amakumi 30 okwenyonyolako nokuwayo empapula ezetegasa okwesimbawo. Abesimbyewo bali basatu (3) okuli Moses Magogo,Omukiise wa […]
Tiimu ya Express elondeddwa
Ali Mivule
June 5th, 2013
Omutendesi wa team ye Express Sam Simbwa alonze abazanyi 18 abagenda ne team eno e Dafur mu Sudan mumpaka za Cecafa club championships. Team eno esuubirwa okusitula nga 15th omwezi guno,egenderako abakungu 5 nga bakulembedwamu Issa Magoola owa Fufa. Empaka zino zitandika nga 18th omwezi guno […]
Emisinde kya Kyabazinga
Ali Mivule
June 5th, 2013
Company ya Mtn etaddewo ebirabo munsimbi eziwereraddala shs3m eri abawanguzi nabanakola obulungi mumpaka zemisinde eza Kyabazinga Championship ezigenda okuyindira mukisaawe Bugembe e Jinja kulwomukaaga lwa week eno. Zino empaka zamulundi gwa 8 ngazitegekebwa era nga nabalabi kumulundi guno bagenda kuyingirira bwerere. Kyo ekibiina ekikulembera omuzanyo gwemisinde mugwango […]
David Moyes asikidde Ferguson
Ali Mivule
May 8th, 2013
Abadde omutendesi wa Everton , David moyes azze mu bigere bya Alex Ferguson. Ono wkautendeka Man United okumala emyaka mukaaga Bino biddiridde Ferguson okulangirira nga bw’agenda okunyuka okutendeka Man united. Ferguson 71 awangulidde lub eno ebikopo 38 nga mwotwalidde nekikopo kya premier ekyomwaka guno okuva […]
Egya masaza
Ali Mivule
May 7th, 2013
Empaka zamasaza ga Buganda zitongozebwa leero ku Bulange. Katikiro wa Buganda owek.JB Walusimbi asabye abawagizi okweyisa obulungi nokukomya effujjo kubisaawe era asabye ne team ezigenda okuzanya empaka zino ,okwolesa omupiira nomutindo omulungi. Yo company ya Gal Sports Betting ewaddeyo emipiira 100 eri team […]
Omuwuzi Jamirah asiimiddwa
Ali Mivule
May 6th, 2013
Omuwuzi, Jamirah Lukunse alondeddwa nga munnabyamizannyo w’emyezi gw’okuna. Omuwala ono ow’emyaka 16 ayiseemu nga tewali kuvuganya ne bannabyamizannyo abalala abasiimiddwa. Abalala kuliko Ronald Mugula eyawangula empaka z’ebikonde omwezi oguwedde
Empaka z’amasomero
Ali Mivule
May 6th, 2013
Empaka zomupiira ogwebigere azamasomero ga siniya eza copa cocacola zgyidwaako akawuuwo olwaaleero wali e kabala. Amasomero 57 gaamaze dda okutuuka ku somero lya kigezi high school nga omukolo omutongole oguzigulawo gwasaawa munaana ezemisana. Okusinziira ku mukwanaganya wempaka zino Kennedy Mutenyo ,amasomero gano bwegaatuukiriza ebisaanyizo . Empaka […]
Nakivubo agguddwa
Ali Mivule
April 30th, 2013
Oluvanyuma lwa sabiiti ttaano ng’ekisaawe kye Nakivubo kigaddwa, kyaddaki kiguddwaawo Ab’ekitongole ekiwooza ekya Uganda Revenue authority bategeraganye n’abaddukanya ekisaawe kino era nga kigguddwaaow Abe Nakivubo bawaddeyo obukadde 50 awamu n’okusasula ba wanyondo aba Ismba speed auctioneers Manager w’ekiwsaawe kino, Ivan Lubega agamba […]